qundao/data-zh-poetry huggingface dataset:
台城路·张鉴远酌春堂席上赋
作者：朱彝尊
朝代：清
体裁：词

重门不改当年径，依然小山横叠。卢橘浓阴，黄梅疏影，正好酌春时节。筠车乍歇。仗酒伴仍逢，昔游能说。点笔淋漓，瓜牛涎冷久磨灭。乌衣群从少长，况周郎陆弟，裙屐齐列。金叵罗深，玉屏风煖，一曲紫云歌彻。樊川痴绝。只可惜而今，鬓丝如雪。暝色高城，初筵无奈别。
台城路·晨红才射南窗影
作者：朱彝尊
朝代：清

晨红才射南窗影，犀帷被谁惊起。
啅雀争枝，寒梅吐萼，搅得雪花都坠。
暗香簪未。
早湿了当风画罗衣袂。
简点熏笼，辟邪炉火陷灰细。
昨宵回忆并坐。
问何曾酒酽，宿酲如是。
榄浆酸，蛤蜊汤俊，犹道不消残醉。
曲屏斜倚。
看旧埽眉峰，渐低穹翠，半枕瞢腾，到日高翻睡。
台城路·辽后洗妆楼
作者：朱彝尊
朝代：清
体裁：词

层阑不厌波光冷，明霞远捎鱼尾。细草含茸，圆荷倚盖，犹与舞衫相似。揉蓝片水。曾簇蝶湔红，影蛾描翠。锦石秋花，当时稳贴皂罗髻。春城几番士女，纵嬉游元夕，沙界烟寺。黄面瞿昙，白头宫监，也说千年遗事。回心院子。问殿脚香泥，可留萧字。怀古深情，焚椒寻蠹纸。
台城路·送叶非叔主事还南鄂
作者：朱彝尊
朝代：清
体裁：词

新霜未染香山叶，黄花已开秋圃。侧帽风前，囊萸酒畔。不分故人先去。匆匆里语。忍别了吴侬，竟归樊楚。一色鱼天，车湖争似鹤湖住。蒲萄满江绿涨，爱翻鸦落雪，门对南浦。访旧襄阳，题襟汉上，芳草知谁同赋。相思最苦。梦雁影飞边，月明多处。杨柳青青，武昌何限树。
台城路·送张汉瞻还嘉定，题所画望云图
作者：朱彝尊
朝代：清
体裁：词

秋来已是惊萧瑟，骊歌又听燕馆。坠叶飘花，飞蓬断梗，长倚浮萍为伴。云摇雨散。问底事匆匆，便书驴券。试验新图，应愁穿了望云眼。百川灌河时节，轻帆消几日，放溜江岸。卖履迎船，牵罾唤渡，一笑倚闾人健。寒齑薄饭。须胜似铜街，酒筹茶碗。改岁相期，洞庭游未晚。
台城路·送耕客南还
作者：朱彝尊
朝代：清
体裁：词

花南老屋花无数，茅堂在花深处。姜蔗闲塍，竹梧小径，吾亦板桥西住。天涯倦旅。忍负了芳辰，又过残暑。底事秋风，罢官不去送人去。江乡旧时伴侣，有山中猿鹤，沙上鸥鹭。黄雀披绵，玉鲈堆雪，谁并船窗同煮。离居最苦。判茸帽冲霜，也寻归路。得及春游，紫荷田醉舞。
台城路·题孙赤崖垂纶图
作者：朱彝尊
朝代：清
体裁：词

玉关归客烟波外，招来旧时鸥鹭。柳岸云深，苔矶水漫，绝胜从前羁旅。边风塞雨，吹不到江南，翠竿投处。才赋闲情，便教写入画图去。琴川好景如昨，吾家烟水近，一棹容与。秋港鲈莼，春船虾菜，最忆吴中风土。五湖熟路。待摒挡渔装，福乡同住。买个樵青，抱蓑寻钓侣。
台骀庙
作者：朱彝尊
朝代：清
体裁：五言排律

凤鸟书官后，鸿荒障泽年。神功开白壤，帝系出金天。分野扪参次，山川奠禹先。按图移岸谷，纪远昧星躔。乱水汾洮别，诸姬沈姒联。唐风谁始祀，鲁史至今传。箫鼓横流散，风沙急溜穿。势曾吞北汉，润亦被西边。璧马黄河并，云旗玉井旋。轩裳存想像，凭吊一茫然。
吊王义士
作者：朱彝尊
朝代：清
体裁：七言律诗

中丞弟子旧家风，杖屦相随誓始终。闭户坐忧天下事，临危真与古人同。短书燕市遗丞相，馀恨平陵哭义公。此地由来多烈士，千秋哀怨浙江东。
同刘侍郎入大房山时刘编修养疴山中八首·其一
作者：朱彝尊
朝代：清
体裁：七言绝句

群峰回合静飞尘，野杏山桃各自春。不共南阳刘子骥，花源一望已迷津。
同刘侍郎入大房山时刘编修养疴山中八首·其七
作者：朱彝尊
朝代：清
体裁：七言绝句

定公八十猿猱捷，峻岭何曾策杖游。邀我远登龙虎峪，翠岩天半结飞楼。
同刘侍郎入大房山时刘编修养疴山中八首·其三
作者：朱彝尊
朝代：清
体裁：七言绝句

帝城回望隔峰霞，兰若松门自岁华。剩有红罗宫监在，香台犹礼九莲花。
同刘侍郎入大房山时刘编修养疴山中八首·其二
作者：朱彝尊
朝代：清
体裁：七言绝句

丹梯直上与天连，铁锁垂垂百尺悬。安得山中十日雨，石门一道迸飞泉。
同刘侍郎入大房山时刘编修养疴山中八首·其五
作者：朱彝尊
朝代：清
体裁：七言绝句

解道刘伶善闭关，田衣竹杖此跻攀。长安车马纷无数，谁肯高居六聘山。
同刘侍郎入大房山时刘编修养疴山中八首·其八
作者：朱彝尊
朝代：清
体裁：七言绝句

羊何此日和歌成，梦草池塘句更清。刻取溪亭双栎树，千春长识谢公名。
同刘侍郎入大房山时刘编修养疴山中八首·其六
作者：朱彝尊
朝代：清
体裁：七言绝句

春风依旧野棠红，麦饭僧厨饷客同。不用三车频问法，白头试话玉熙宫。
同刘侍郎入大房山时刘编修养疴山中八首·其四
作者：朱彝尊
朝代：清
体裁：七言绝句

上方层阁少经过，犹有樵人树杪歌。试乞山僧老藤杖，天风扶上摘星陀。
同宋使君游云门山
作者：朱彝尊
朝代：清
体裁：古风

频年客会稽，爱兹山水幽。咫尺云门寺，经旬不出游。朝霞开霁色，喜见风雨收。使君高兴发，要我登轻舟。轻舟出遥汀，人语荅清泠。流连石帆下，遂至樵风泾。北船吹以南，南船吹以北。欲问仙人居，迢迢不可得。仙人张射侯，乃在云中弋。一鹤西飞来，拾矢清溪侧。鹤飞犹在沙，回流泛若邪。可怜谁家女，颜色如荷花。新妆映碧水，一笑浣溪纱。如云匪我思，但弄邪溪月。袅袅绿萝烟，照见清辉发。际晓冲薄寒，更衣度林樾。郁金兰陵酒，酌以鸬鹚杯。一饮动一石，不觉玉山颓。扶我上马行，有似乘船回。便蜡阮孚屐，来登任公台。昔贤多奇怀，眷此沧洲钓。至今台下泉，清风满云峤。萧萧翠竹阴，隐隐哀猿啸。猿啸溪风生，动影摇空明。时从翠微半，一听钟鼓鸣。钟声来何迟，及此夕阳时。山寻子敬宅，塔访辨才基。明当凌绝顶，更读秦皇碑。
同屈五过五羊观
作者：朱彝尊
朝代：清
体裁：古风

仙人骑五羊，堕地化为石。石今在琳观，仙人去无迹。屈生嗜奇古，偶坐荫松柏。摩挲汴京碑，不觉日西夕。
同徐吉士陆上舍沈秀才过普贤僧房
作者：朱彝尊
朝代：清
体裁：五言律诗

茶坞山根寺，经营景定年。尚存行在牒，未改梵王筵。竹覆空池冷，松排老树圆。天平知不远，留酌白云泉。
同曹侍郎遥和王司理秋柳之作
作者：朱彝尊
朝代：清
体裁：七言律诗

回首秦川落照残，西风远影对㠝岏。城头霜月从今白，笛里关山祗自寒。亡国尚怜吴苑在，行人只向灞陵看。春来已是伤心树，犹记青青送玉鞍。
同曹叟话旧三首·其一
作者：朱彝尊
朝代：清
体裁：七言绝句

斜街深树早凉生，树厎娑拖伴我行。犹记书堂酒醒后，月中吹笛到天明。
同曹叟话旧三首·其三
作者：朱彝尊
朝代：清
体裁：七言绝句

戟府沙堤路渺茫，十年踪迹寄沧浪。白头再过僧庐坐，共话中山猎后狼。
同曹叟话旧三首·其二
作者：朱彝尊
朝代：清
体裁：七言绝句

长定花时斗酒筹，周郎三爵足风流。纵然红藕红蔷在，谁复孀居燕子楼。
同李中允钱中允李谕德重过万柳堂有怀相国冯公二首·其一
作者：朱彝尊
朝代：清
体裁：五言律诗

岸柳经秋卧，檐花过雨摧。应门人已换，并马客重来。板屋分熊槛，莎亭扰雉媒。昔年觞咏日，不记暮笳催。
同李中允钱中允李谕德重过万柳堂有怀相国冯公二首·其二
作者：朱彝尊
朝代：清
体裁：五言律诗

树改平泉谱，堂仍右相名。路回逢石坐，心怯过桥行。稚子喧棋局，园官却酒鎗。惟馀沙面水，犹似冶源清。
同杜俞屈三处士放鹤洲探梅分韵
作者：朱彝尊
朝代：清
体裁：五言律诗

径转丛篁曲，溪回石磴斜。为园传故相，胜事复吾家。晚日吹山雨，阴云覆浦沙。春风三百树，犹有未开花。
同杨二给事饮徐给事舟中二首·其一
作者：朱彝尊
朝代：清
体裁：七言绝句

仙侣同舟晚更移，娇歌急管杂青丝。相逢苦觉人情好，百罚深杯亦不辞。
同杨二给事饮徐给事舟中二首·其二
作者：朱彝尊
朝代：清
体裁：七言绝句

风吹洲渚锦帆开，丝管啁啾空翠来。此曲祗应天上有，须成一醉习池回。
同沈十二咏燕
作者：朱彝尊
朝代：清
体裁：七言绝句

节物惊人往事非，愁看燕子又来归。春风无限伤心地，莫近乌衣巷口飞。
同王二登种山怀古招屈五
作者：朱彝尊
朝代：清
体裁：五言排律

翠磴盘云外，苍山出水隈。楼从飞翼上，峰引卧龙回。相宅先谋士，成功倚霸才。扁舟一以去，高鸟至今哀。授命谁能尔，知几不易哉。古碑犹宿草，春殿几寒灰。流览穷高下，川涂足溯洄。车书王会地，云物怪游台。乡路迷吴苑，宾朋得楚材。清言同谢许，妙道解宗雷。不分征衣薄，宁愁落日催。成连能就我，急为抱琴来。
同王处士施学使陆处士汎舟西湖遇雨
作者：朱彝尊
朝代：清
体裁：五言律诗

东风吹落日，西下北高峰。欲往南屏路，中流听梵钟。回船沙岸火，骤雨石门松。不觉碧云暮，凉烟生几重。
同纪处士杜太史谭舍人兄集孙侍郎研山斋四首·其一
作者：朱彝尊
朝代：清
体裁：五言律诗

胜序愁初豁，高斋近许过。图书留客少，花药闭门多。兴每耽丘壑，衣从挂薜萝。千秋论述作，出处本同科。
同纪处士杜太史谭舍人兄集孙侍郎研山斋四首·其三
作者：朱彝尊
朝代：清
体裁：五言律诗

野趣行无次，林栖坐不辞。书看金薤出，杯喜竹根持。户牖分今古，朋游隔岁时。齐东回首望，最忆虎头痴。
同纪处士杜太史谭舍人兄集孙侍郎研山斋四首·其二
作者：朱彝尊
朝代：清
体裁：五言律诗

启事东曹后，名山岁月深。论交半缝掖，真乐在抽簪。遽有忘年约，虚陪作者林。寥寥知己语，一一感人心。
同纪处士杜太史谭舍人兄集孙侍郎研山斋四首·其四
作者：朱彝尊
朝代：清
体裁：五言律诗

改席尘逾远，看花径转幽。犹存汉金石，不废晋阳秋。客已呼沉醉，谁当续后游。六街分手缓，归骑夕阳流。
同舍人五兄登观山顶
作者：朱彝尊
朝代：清
体裁：五言律诗

杖策荒涂外，凭高远树重。微茫开积水，缥缈见孤峰。细雨春归雁，深山日暮钟。何年共招隐，相伴入云松。
同诸君圣安寺饯曹检讨宜溥
作者：朱彝尊
朝代：清
体裁：古风

载酒入古寺，柳林东湖头。将以送远人，岂惟恣宴游。精庐金源旧，香乳涂白牛。二帝一宸妃，遗像堂中留。更闻王万石，辞荣返故丘。倾城出祖饯，于此聚行辀。古来离别地，草木常先秋。火雷焚怪柏，霜叶鸣老楸。虽乏断碣存，陈迹尚可求。曹子酒大户，十榼饮不休。一朝忽言去，无以申绸缪。列席庭槐阴，日午风修修。洼匏截竹节，主客互劝酬。未知临岐语，远合古人不。坐久林鸦集，斜照忽已流。并马归道南，明发期登舟。一帆挂楚泽，百尺卧竹楼。川涂日以邈，何以写我愁。梦为黄衣蝶，飞绕峥嵘洲。
同郭三满井访崙公即事二首·其一
作者：朱彝尊
朝代：清
体裁：五言律诗

郊行方泽外，路转古城洼。小雨乍泼火，轻风无聚沙。青莲过桥寺，红杏隔墙花。一笑远公在，催停觳觫车。
同郭三满井访崙公即事二首·其二
作者：朱彝尊
朝代：清
体裁：五言律诗

故人方外侣，往往说支纤。帝里冲风雪，僧厨共米盐。招魂迷去路，挂壁有残缣。不待山阳笛，同游泪各沾。
同里李游于滇遇碧鸡山道士谓曰子前身庐山行脚僧也后十年当仍归庐山乃画庐山行脚图俾予题诗二首·其一
作者：朱彝尊
朝代：清
体裁：七言绝句

画里分明庐岳僧，云峰有约十年登。江湖到处勾留住，看尔入山能不能。
同里李游于滇遇碧鸡山道士谓曰子前身庐山行脚僧也后十年当仍归庐山乃画庐山行脚图俾予题诗二首·其二
作者：朱彝尊
朝代：清
体裁：七言绝句

桃乡一望水挼蓝，拟结邻居共钓潭。休信碧鸡狂道士，閒抛老屋在花南。
同钱王严魏查吴过白云观分韵二首·其一
作者：朱彝尊
朝代：清
体裁：五言律诗

爱见晴山出，郊西万木疏。偶寻樵子径，因访羽人居。活脱存遗像，苍凉感废墟。惟馀綵幡字，髣髴鹤头书。
同钱王严魏查吴过白云观分韵二首·其二
作者：朱彝尊
朝代：清
体裁：五言律诗

世祖兴元日，真人独召丘。片言能止杀，万里不虚游。羽蜕长春观，池枯太液流。谁裁释老传，乃与帝师俦。
同陆处士查上舍兄弟寓斋小集分韵得逢字
作者：朱彝尊
朝代：清
体裁：六言诗

金水桥南杨柳，西华潭外芙蓉。衰年杯兴未减，隔岁词人又逢。尔汝何甥谢舅，飞扬季虎头龙。夕曛恋客未落，留听西林暮钟。
同陈五过光孝寺
作者：朱彝尊
朝代：清
体裁：五言律诗

浩劫虞翻宅，沙门大士居。寒烟万井外，春树六朝馀。是日风幡动，诸天夕照虚。更寻濠上乐，偶坐一观鱼。
同魏周二处士集钟宅迟俞不至
作者：朱彝尊
朝代：清
体裁：七言绝句

城隅急雨涨溪沙，酒坐铜盘烛影斜。有约南楼怀谢监，起看江水落江花。
同黄周彭饮刘学正斋
作者：朱彝尊
朝代：清
体裁：七言律诗

国子先生屋数椽，晴窗齐拓衍波笺。诗题史籀岐阳鼓，书载泛光湖水船。百罚深杯初度夜，十年旧雨一灯前。不嫌卧瓮人来数，日日床头醵酒钱。
后庭花
作者：朱彝尊
朝代：清
体裁：词

低鬟敛尽云敧侧，粉香都拭。生憎桂帐秋虫入，教郎轻擘。红藤细织暹罗席，方花盈尺。冷波一任鸳鸯拍，残梦无力。
后庭花·低鬟敛尽云欹侧
作者：朱彝尊
朝代：清

低鬟敛尽云欹侧，粉香都拭。生憎桂帐秋虫入，教郎轻擘。红藤细织暹罗席，方花盈尺。冷波一任鸳鸯拍，残梦无力。
君平遗镜歌为家上舍赋
作者：朱彝尊
朝代：清
体裁：古风

古铜一片汉所治，冷光溶漾符月仪。其背有文缭绕之，由中及外皆铭诗。文或中断字横施，读之百过犹嗫唲。聱牙龃齿摧髯而，良久始获通其辞。乃是君平之所持，惜乎未睹书年支。成都卜肆新雨时，若榴花分槎上枝。手挽织女机中丝，以之自鉴鸾鹤姿。轴帘布卦营神蓍，百钱挂杖足自怡。酒家户户招青旗，从游弟子侯芭师。暇日长定肩相随，识此奇字当解颐。千年土蚀苔髬髵，绣成碧绿丹黄缁。阿谁磨刮无纤疵，吾宗子仲性爱奇。裹以重锦导长緌，大笑俗尚蟠蛟螭。开奁一照冰雪肌，木魅却走山精驰。吾闻仙人镜四规，澄心定志有所思。方来之事罔弗知，是物度亦神所司。慎莫使近粉浆胰，华山精舍春日迟。长廊急溜鸣阶墀，落梅满地药甲滋。主人劝饮墨玉卮，相与考古恣遨嬉。古来金石各有宜，其人已往文在兹。金尤易铄质易亏，昔贤嗜好情不移。钱志小大印官私，家有款识宋传贻。七钟九卣廿鼎彝，镫槃刀尺别等差。何哉镜铭独见遗，啸堂旧篆曾取斯。挂一漏百人交嗤，吾今对此兴不衰。思拓茧纸研隃糜，亟令巧匠为装池。镜兮镜兮尔勿悲，神物遇合信有期。
吴兴客夜
作者：朱彝尊
朝代：清
体裁：五言律诗

东武亭边树，栖乌夜半啼。江清枫叶下，天阔雁行齐。不寐仍杯酒，劳生此杖藜。谁家采菱调，髣髴度前溪。
吴山望浙江
作者：朱彝尊
朝代：清

一峰高出万松寒，磴道虚疑十八盘。近海鱼龙吹宿雾，中天日月转浮澜。风帆岸压明珠舶，仙树花浓白石坛。旧是锦衣行乐地，江山真作霸图看。
吴徵士还蒲东魏上舍还嘉善集古藤书屋话别联句
作者：朱彝尊
朝代：清
体裁：古风

握手古藤下，秋深旅愁积。归来西溪傍，犹及种春麦。我亦袖轻鞭，明发辞紫陌。倦鸟不同飞，各自张旅翮。二子澹雅才，肯为时俗役。英辞迭相应，如以桐叩石。柳塘水潨潨，蒲坂山驿驿。改岁君到时，古藤花满格。大防一斗泉，酿酒冰雪白。酒熟君不来，落花良可惜。
吴氏山庄牡丹歌
作者：朱彝尊
朝代：清
体裁：古风

牡丹三本异凡骨，紫囊红襆争暄新。山家种此有方法，陈根净洗无纤尘。徐量浅土压深垡，旋摘芹芽除苔茵。要令植物生意足，不因得地长于人。我来恰值谷雨后，爱三百朵浓香匀。朱竿卓立张翠㡢，游蜂舞蝶皆逡巡。日长狸奴惯痴坐，有时抱子来侁侁。分明横幅赵昌画，对此豁眼开心神。庐陵谱就种渐夥，或自曹亳移吴闉。夭红浅白仅盈尺，安得有此一丈身。我思来朝未必风不起，亟呼酒伴浇以瓮头春。
吴江顾处士扁舟过访留所画山水图并新诗见赠集杜句酬之
作者：朱彝尊
朝代：清
体裁：古风

君不见东吴顾文学，前者途中一相见。同心不减骨肉亲，素知贱子甘贫贱。故国平居有所思，数篇今见古人诗。飘零已是沧浪客，酒后尝称老画师。画师不是无心学，合沓高名动寥廓。漫劳车马驻江干，数问舟航留制作。春山无伴独相求，请君一来开我愁。乘兴遣画沧洲趣，舟楫渺然从此去。乃知变化不可穷，意匠惨澹经营中。阴崖却承霜雪干，山木尽亚洪涛风。尤工远势古莫比，云白山青万馀里。虚无只少对潇湘，天下何曾有山水。浴凫飞鹭晚悠悠，琴瑟几杖柴门幽。呜呼何时眼前突兀见此屋，独立缥缈之飞楼。
吴甥用指头作画花竹翎毛草虫山水毕肖异而赋长歌
作者：朱彝尊
朝代：清
体裁：古风

轩皇曾列素女图，虞帝欲观古人像。禹铸神奸贡牧金，康模酗酒丰侯相。周官设色之工五，画绘由来有专尚。彼时蒙恬笔未制，安得中山管城样。不知渲染用何物，藻火山龙授师匠。指头作画旧谱希，巧者未述知者刱。吾家贤甥罢官久，玉桂国中少倚仗。林泉高致颇轶伦，往往得钱埽屏幛。入春放溜始归来，啜粟承欢北堂养。田园松菊纵荒芜，且免折腰走俗状。萧晨访我梅会里，小艇恰乘新水涨。开颜并对竹垞竹，一技尤精难比伉。先施淡墨后浓墨，食指兼需巨擘将。有时爪痕抽药苗，有时指节成花当。雪禽不数唐希雅，风蝶何殊秦友谅。少焉涤砚写山水，茅屋苔矶雅清旷。斯须涌出八九峰，瀑布飞流树穿浪。钉头鼠尾信手皴，程奕屠希见惆怅。漆园以指喻非指，天地一指巧相况。觏尔新图扪指成，使我衰年一神王。移家思避消夏湾，岁旱湖田定无恙。角里梨容客至尝，毛公坛许人扶上。橙黄橘录及是时，十幅蒲帆趋所向。甥能从我赋近游，共醉山家隔年酿。
吴越武肃王祠观表忠观碑得潜字
作者：朱彝尊
朝代：清
体裁：五言律诗

一王三节返，龙德半飞潜。尚有丰碑在，能摹活笔锓。花开仍陌上，庙古逼城尖。霸业馀陈迹，思翻旧史添。
周上舍夜过
作者：朱彝尊
朝代：清
体裁：五言绝句

浭酒冻春碧，莱鸡蒸栗黄。醉眠无不可，西舍有绳床。
周郎中自闽回赋赠二首·其一
作者：朱彝尊
朝代：清
体裁：五言律诗

万里孤臣去，三年别馆囚。遥怜天北望，不异海西头。曲罢红蔷老，园荒紫蓼秋。空堂今夜烛，谁分话离愁。
周郎中自闽回赋赠二首·其二
作者：朱彝尊
朝代：清
体裁：五言律诗

入夜羝同宿，经秋雁不飞。归迎双眼泪，去陷几重围。揽镜颜都改，趋庭计已非。辛勤完节意，冬月尚絺衣。
周郡丞迁太原守诗以送之兼怀傅处士
作者：朱彝尊
朝代：清
体裁：五言律诗

五马西归日，铜符领晋阳。川临溹涫近，山转崛�长。童子争骖筱，邦人尚咏棠。凭君寻傅叟，暇即过松庄。
和曹使君忆姚州酒歌二首·其一
作者：朱彝尊
朝代：清
体裁：七言绝句

姚州白酒白于泉，醉客何论三百钱。十月糟床初满注，莫教焚却子猷船。
和曹使君忆姚州酒歌二首·其二
作者：朱彝尊
朝代：清
体裁：七言绝句

曹娥江口晚潮低，两桨春船入会稽。最忆黄冠攲倒日，夕阳山色鉴湖西。
和田郎中移居韵
作者：朱彝尊
朝代：清
体裁：古风

道南道北书一车，田郎与我齐移家。月俸虽分五斗粟，相呼野性同麇麚。浊醪盈杯注涞水，暖汤濯足歌彭衙。风帘无额星炯碎，短墙纵葺仍夭斜。窗前喜有两枣树，凝想满眼他时花。诵子山姜诗句爽，有若暝坐翻金鸦。盘空硬语和未稳，月黑漏鼓鼕鼕挝。布衾不睡我亦尔，牵牛独处嗤㚿娲。
和程龙尾砚歌为方侍御作即送其入粤
作者：朱彝尊
朝代：清
体裁：古风

龙眠柱史饶砚癖，箧藏龙尾开深洼。雀台古瓦讵比数，石末未许青州誇。黝如纯漆久欲脱，粹若水玉坚新�。中央私印尚可识，流传乃自元章家。骚人生年记辛卯，初度肇锡名何嘉。十桴汇开见八八，两已相背无狐邪。当其片石始入手，重之岂易黄金车。云峰模糊泼急雨，雪茧夭矫腾修蛇。东都沦后内库发，重宝散失同纷麻。赤瑚玉英半缺折，物理所贵韬其华。流传迄今六百载，山骨完好无纤瑕。黄公昔年在漳浦，以此注易纬苍牙。呜呼聚散势所必，精灵呵护靡幽遐。房融有砚译梵字，遗迹尚尔矜僧伽。平公巨璞本光滑，少陵野老犹咨嗟。况兹贞质世鲜两，宜为有识群高奢。前归大涤后庞谷，颠人地下应唅呀。黄海布衣嗜奇最，吟成古调驱淫哇。盘空硬语难骤读，诗胆直欲淩刘叉。谓余吾歌子当和，荅云四座且莫哗。我昔南游度大庾，羚羊峡口戈船划。手披烟液入岩穴，碅磳磈硊围周遮。石纹蕴秀各异状，就中最美数青花。有时精气凝作眼，碧者鸲鹆黄者鸦。火轮奔处界微白，宛似蕉叶抽春芽。其馀琐细尽当辨，黄龙翠羽兼丹砂。争如此石铁色古，棱角渐去成碨䃁。柱史闻之忽狂叫，便欲五岭探云霞。隋堤三月送君去，柳丝藤蔓何毵㲚。黯然消魂万里别，长言不觉肆滂葩。
和韵送徐编修还昆山
作者：朱彝尊
朝代：清
体裁：七言律诗

潞河临发动晨飔，惜别重歌折柳辞。前席定来宣室召，蹇驴仍借杜陵骑。秋深准续登高约，月出应怀对酒时。宾从玉山知不少，相思定寄草堂诗。
和韵送金检讨德嘉还黄州
作者：朱彝尊
朝代：清
体裁：七言律诗

谪居人海我未还，君亦捐佩蛾眉班。忽携红藤杖七尺，归卧黄篾楼三间。鳊肥笋香酒户大，月明风熟渔舟閒。有时横江逐孤鹤，一声长笛开心颜。
和韵题惠红豆书庄图五首·其一
作者：朱彝尊
朝代：清
体裁：七言绝句

离离红豆映空亭，袅袅牵牛上短屏。最爱舍南风幔卷，高城不隔远山青。
和韵题惠红豆书庄图五首·其三
作者：朱彝尊
朝代：清
体裁：七言绝句

全家拟泛酒城东，已分生涯钓叟同。他日招邀葑田北，一帆风饱似张弓。
和韵题惠红豆书庄图五首·其二
作者：朱彝尊
朝代：清
体裁：七言绝句

粥鱼茶板近松门，夕照双浮塔影存。一入画图看便好，城居僻似沈尤村。
和韵题惠红豆书庄图五首·其五
作者：朱彝尊
朝代：清
体裁：七言绝句

吴船归及早梅春，净洗东华裋褐尘。我亦潞沙旋放溜，来寻北郭十诗人。
和韵题惠红豆书庄图五首·其四
作者：朱彝尊
朝代：清
体裁：七言绝句

群雅之材一百五，说诗匡鼎未应过。老夫也拟删笺注，点墨研朱奈懒何。
咏古二首·其一
作者：朱彝尊
朝代：清
体裁：七言绝句

汉皇将将屈群雄，心许淮阴国士风。不分后来输绛灌，名高一十八元功。
咏古二首·其二
作者：朱彝尊
朝代：清
体裁：七言绝句

海内词章有定称，南来庾信北徐陵。谁知著作修文殿，物论翻归祖孝徵。
咏柿
作者：朱彝尊
朝代：清
体裁：古风

累累八棱柿，托根西山阳。一株一亩阴，虫鸟莫敢藏。乌稗秋迸实，赤叶新翻霜。团酥酿甘露，冰齿流寒浆。回忆三伏时，毒热难周防。永日无片云，焦烟起连冈。行人经树厎，岂异冰壑凉。此时傥结子，瓜果安足方。奈何风凄其，摘来始盈筐。嗟尔生非时，难誇受命强。况值蟹膏肥，配尔虑见殃。憧憧往来人，掉臂不一尝。空烦黄口儿，灯火市道傍。南邻煨芋栗，北舍鸣椒姜。炎凉迭相代，敛退分所当。幸有林居人，爱之终勿忘。
咏白杜鹃花应东宫教
作者：朱彝尊
朝代：清
体裁：七言律诗

银榜璇题一道通，仙花移植冠芳丛。色殊李白宣城见，状比嵇含岭外工。照水影齐红踯躅，卷帘香动玉玲珑。梯航万里来何幸，采入瑶山睿藻中。
哀莫处士
作者：朱彝尊
朝代：清
体裁：七言绝句

浓花细雨落前檐，忆别江楼暮卷帘。今日天涯同调尽，白杨荒草哭陶潜。
响竹
作者：朱彝尊
朝代：清
体裁：五言律诗

巧划千丝竹，仍留一尺筒。劲捎棕拂畔，密置笋厨中。摇翅潜形速，先声逐队空。莫因馀点墨，触损画屏风。
哭万儿
作者：朱彝尊
朝代：清
体裁：五言律诗

提携犹昨日，髣髴忆平生。夜火铜盘泪，春风竹马声。无钱轻药物，濒死念聪明。迢递黄泉道，沉沉恸汝行。
哭王处士六首·其三
作者：朱彝尊
朝代：清
体裁：五言律诗

江海飘零日，秦川丧乱馀。凄凉《蒿里》曲，生死秣陵书。零雨沾青草，高原哭素车。南山桂摇落，无复子云居。
哭王处士六首·其二
作者：朱彝尊
朝代：清
体裁：五言律诗

远道将归客，孤舟返旧林。招魂迷楚水，卧病绝吴吟。梦里罗含鸟，囊中陆贾金。犹怜别时语，悽断故人心。
哭王处士六首·其五
作者：朱彝尊
朝代：清
体裁：五言律诗

落日明丹旐，飘风卷繐帷。途穷偏作客，身老独无儿。书籍今何托，人琴不可知。高山空有调，回首失钟期。
哭王处士六首·其四
作者：朱彝尊
朝代：清
体裁：五言律诗

知已从今少，平生负汝多。人生看到此，天道复如何。流水笳箫曲，悲风《薤露》歌。王猷竹林在，旧径不堪过。
哭王处士翃
作者：朱彝尊
朝代：清

书信传初到，铭旌已在途。今来纷涕泪，昔别念须臾。迢递悲长道，艰难丧老儒。山阳《怀旧赋》，流恨满江湖。远道将归客，孤舟返旧林。招魂迷楚水，卧病绝吴吟。梦里罗含鸟，囊中陆贾金。犹怜别时语，凄断故人心。江海飘零日，秦川丧乱余。凄凉《蒿里》曲，生死秣陵书。零雨沾青草，高原哭素车。南山桂摇落，无复子云居。知己从今少，平生负汝多。人生看到此，天道复如何。流水笳箫曲，悲风《薤露》歌。王猷竹林在，旧径不堪过。落日明丹旐，飘风卷穗帷。途穷偏作客，身老独无儿。书籍今何托，人琴不可知。高山空有调，回首失钟期。相送悲长别，还家惨独行。流连简书札，次第念交情。自有箧中作，何难身后名。泉台应快意，未必似平生。
哭王处士翃·其一
作者：朱彝尊
朝代：清
体裁：五言律诗

书信传初到，铭旌已在途。今来纷涕泪，昔别念须臾。迢递悲长道，艰难丧老儒。山阳《怀旧赋》，流恨满江湖。
哭王处士翃·其三
作者：朱彝尊
朝代：清

江海飘零日，秦川丧乱余。凄凉《蒿里》曲，生死秣陵书。零雨沾青草，高原哭素车。南山桂摇落，无复子云居。
哭王处士翃·其二
作者：朱彝尊
朝代：清

远道将归客，孤舟返旧林。招魂迷楚水，卧病绝吴吟。梦里罗含鸟，囊中陆贾金。犹怜别时语，凄断故人心。
哭王处士翃·其五
作者：朱彝尊
朝代：清

落日明丹旐，飘风卷穗帷。途穷偏作客，身老独无儿。书籍今何托，人琴不可知。高山空有调，回首失钟期。
哭王处士翃·其六
作者：朱彝尊
朝代：清
体裁：五言律诗

相送悲长别，还家惨独行。流连简书札，次第念交情。自有箧中作，何难身后名。泉台应快意，未必似平生。
哭王处士翃·其四
作者：朱彝尊
朝代：清

知己从今少，平生负汝多。人生看到此，天道复如何。流水笳箫曲，悲风《薤露》歌。王猷竹林在，旧径不堪过。
哭王处士翃（六首选一）
作者：朱彝尊
朝代：清

相送悲长别，还家惨独行。
流连简书札，次第念交情。
自有箧中作，何难身后名！
泉台应快意，未必似平生。
啖福州荔
作者：朱彝尊
朝代：清
体裁：古风

啖荔如啖蔗，佳境须渐入。必待蓝红江绿熟，始尝何异渴人禁之饮米汁。粤洲火山四月丹，也胜卢橘杨梅酸。我来福州日北至，投我只合齐堆盘。端明谱中三十有二品，大槩绡衣雪作衽。粤人誇粤闽誇闽，次第胸中我能审。
喜周至
作者：朱彝尊
朝代：清
体裁：七言律诗

耆旧西吴大雅材，白头才一到金台。最愁马上乘船似，不道天边犯雪来。酒盏四年方得共，烛花昨夜记曾开。郊扉晚计何时遂，十里殳山日往回。
喜罗浮屈五过访
作者：朱彝尊
朝代：清

春风蝴蝶飞，绿草南园遍。知是麻姑五色裙，罗浮山下曾相见。开门一笑逢故人，远来问我桃花津。若非绿玉杖，定跨黄麒麟。不然出入京洛一万里，何为布素无缁尘？相知乐莫乐，不用金箱图五岳。况今天地多战争，赤城华顶风烟惊。山阴道士不得见，四明狂客谁相迎？由拳城南春可惜，竹石如山水千尺。从此扁舟范蠡湖，长歌来往裴休宅。
喜罗浮屈五过访
作者：朱彝尊
朝代：清
体裁：古风

春风蝴蝶飞，绿草南园遍。知是麻姑五色裙，罗浮山下曾相见。开门一笑逢故人，远来问我桃花津。若非绿玉杖，定跨黄麒麟。不然出入京雒一万里，何为布素无缁尘。相知乐莫乐，不用金箱图五岳。况今天地多战争，赤城华顶风烟惊。山阴道士不得见，四明狂客谁相迎。由拳城南春可惜，竹石如山水千尺。从此扁舟范蠡湖，长歌来往裴休宅。
喜迁莺·送丁雁水观察虔州
作者：朱彝尊
朝代：清
体裁：词

红亭且住。话十川天末，旧游江路。柳外吟鞯，酒边征铎，行到冶城瓜步。一点峭帆风顺，遥指落霞南浦。倚高阁，扫千年残粉，更题新句。津鼓。又几日，三板轻船，水驿无重数。螺子山南。晴雷滩石，飞作满衣凉雨。露冕行春多暇，肯访薜萝人否。莫惆怅，盼月华金掌，载同鹓序。
喝火令
作者：朱彝尊
朝代：清
体裁：词

豆蔻熏香匼，槟榔润小唇。丫兰斜插晕妆新。输与金钱多少，看取浣纱人。无意曾窥宋，多愁易感甄。画楼蛮蜡射南邻。那不当窗，那不卷帘频。那不收灯时候，月底踏芳尘。
嘉禾篇颂张先生
作者：朱彝尊
朝代：清
体裁：古风

康熙二十三年冬，天子将登日观峰。十行诏下轸三农，薄徭放税宽租庸。南徐夫子小队从，天厩赐马绣缠鬉。先时水旱频告凶，北达河泲东潍灉。晨炊不举夜不舂，夫子下车忧��。请发仓粟救鞠讻，乡师为粥吏佐饔。饥者得食皆欢悰，有如雁唼鱼噞喁。土鼓赛社声鼕鼕，服田力穑不敢慵。麰麦既登种稑穜，泠风时至甘雨浓。生我嘉谷黑白彤，一茎乃见抽三穁。露苗珠缀花惺忪，照以澹月凉溶溶。下有沟水鸣琤淙，耕夫馌妇齐动容。襁负稚子行蟨蛩，百年野老讶未逢。载筐及筥包以�，来告节使献九重。般般者兽宛宛龙，连理之木蟠枝松。玉芝紫脱青芙蓉，未若兹禾和气钟。灵苗驿驿芒茸茸，八月其穫崇如墉。输之天庾惟正供，我闻乐事舒心胸。大贤美政孰比踪，不贪为宝民吏宗。主圣臣良时乃雍，五风十雨殊乾封。
四和香·小小春情先漏泄
作者：朱彝尊
朝代：清

小小春情先漏泄，爱绾同心结。唤作莫愁愁不绝，须未是，愁时节。才学避人帘半揭，也解秋波瞥。篆缕难烧心字灭，且拜了，初三月。
四字令·题李耕客桃乡图
作者：朱彝尊
朝代：清
体裁：词

夭桃水边，江村社前。芦帘纸阁萧然，亟须营薄田。竹垞数椽，吾将老焉。好寻鸭嘴湖船，到君家醉眠。
四月八日效长庆体
作者：朱彝尊
朝代：清
体裁：古风

今年孟夏行冬令，夜尚南风晓北风。露顶剧怜黄面佛，披裘仍作鹿皮翁。榆钱柳絮愁飘损，且喜馀花婪尾红。
团溪歌寄题黄赞善书屋
作者：朱彝尊
朝代：清
体裁：七言绝句

团溪水绕舍北流，团溪花发墙东稠。先生归去著书便，日坐团溪溪上楼。
固陵怀古
作者：朱彝尊
朝代：清
体裁：七言律诗

越王此地受重围，置酒江亭感式微。想像诸臣纷涕泪，凄凉故国久暌违。天寒竹箭参差见，日暮乌鸢下上飞。犹羡当年沼吴日，六千君子锦衣归。
土城山和钱六
作者：朱彝尊
朝代：清
体裁：七言绝句

江花江草满江关，浣女清歌日暮还。曲罢彩云犹未散，春风吹上土城山。
土木堡
作者：朱彝尊
朝代：清

平芜一篑狼山下，九月驱车白雾昏。到眼关河成故迹，伤心土木但空屯。元戎苦战翻回跸，诸将论功首夺门。倘遣金缯和社稷，祠官谁奉裕陵园？
土木堡
作者：朱彝尊
朝代：清
体裁：七言律诗

平芜一篑狼山下，九月驱车白雾昏。到眼关河成故迹，伤心土木但空屯。元戎苦战翻回跸，诸将论功首夺门。早遣金缯和社稷，祠官谁奉裕陵园。
地轴
作者：朱彝尊
朝代：清
体裁：五言律诗

地轴连年震，沂州接莒州。春农千里旱，野哭万家愁。鸿雁惊难定，蛟龙斗未休。更闻城郭外，蜃气接层楼。
坐竹�入九曲
作者：朱彝尊
朝代：清
体裁：古风

连峰六六收苍霾，雨馀滑澾碎石街。挈我栗杖棕毛鞋，兰汤渡口上竹�。篙工指点一曲涯，题名几处争磨崖。娉婷玉女峰最佳，野花簇髻松摇钗。当年武夷集神娲，歌弦鼓板金管谐。高张雅奏无淫哇，子禽小娥定尔侪。群仙一散后会乖，黄心老木委蜕薶。尔独对镜留形骸，千寻铁障镕顽锴。大藏小藏肩背挨，山魈一脚帝所差。洞门石扇呀然䦱，壑舟力负何劥㔞。其中瑰木如积秸，又类羽镞抽鞞靫。水光汃汃声湝湝，冥冥微径不可阶。欲往金井迷鬼芆，深潭龙卧波溛瀤。谁欤钓者贪鲕鲑，茶园新芽茁旧荄。僧篮道笈采摘皆，可惜不逢红粉娃。题诗古岩平不㰪，精庐小于负㱿蜗。岂若大隐屏之厓，祠宇百世人模楷。大书照耀银泥牌，学达性天圣德谐。屹然天柱高崴㠢，势如拱揖趋庭阶。须臾路回仙掌排，神皋下上车輫□。竹窠桃涧杂树槐，龟浮獭控形䐯催。白云庵前双眼揩，俯视九曲潆青緺。星村村落尤可怀，新苗活水通荆柴。谷犬跳聒鸡胶喈，况无蛇虎猿猱豺。何时买地营茅斋，耕䎫渔弋与子偕。
垂丝钓·关槎度孝廉垂竿图
作者：朱彝尊
朝代：清
体裁：词

投竿跪饵，一丝低袅风里。卧柳断葭，齐映寒袂。烟乍起。载小铛树底。西溪水，照须眉宛似。书将十上，何曾不第憔悴。酒瓶罄矣，权乘先生米。终藉经纶寄，闲未易，许画图而已。
城头月·别离偏比相逢易
作者：朱彝尊
朝代：清

别离偏比相逢易，众里休回避。唤坐回身，料是秋波，难制盈盈泪。酒阑空有相怜意，欲住愁无计。漏鼓三通，月底灯前，没个商量地。
塞孤·高唐道中晓行作
作者：朱彝尊
朝代：清
体裁：词

五更风，一剪芦帘启。挂壁灯飘红穗。仰视昴车星琐碎。穿曲巷，嘶轻骑。松门掩、木鱼声，草火湿、秋萤尾。爱涓涓响。桥下流水。莫辨断塔棱，乱结啼鸦队。月影潜消衣袂，几处炊烟茅店起。葭露白，篱花翠。日已上、最高楼，霞又散、无边绮。未输他、斗帐人睡。
增字渔家傲
作者：朱彝尊
朝代：清

百蝶仙裙风易袅。藕覆低垂，浅露惊鸿爪。元夕初过寒尚峭。呼别棹，雪花点点轻帆杪。别院羊灯收未了。高揭珠帘，特地留人照。众里偏他回避早。猜不到，罗帏昨夜曾双笑。
声声慢·七夕
作者：朱彝尊
朝代：清

桐阴重碧，豆叶轻黄，溪沙过雨无泥。尽卷纤云，一钩凉月楼西。寻思昔游历历，记回廊纤手曾携。好风度，爱吹衣香细，点屐声低。谁道离多会少，比露蛩秋蟀，只解凝啼。恨别江淹，旧时南浦都迷。输成双星岁岁，料红墙银汉难跻。孤梦远，尚牵人横阁小梯。
夏初临·天龙寺是高欢避暑宫旧址
作者：朱彝尊
朝代：清

贺六浑来，主三军队，壶关王气曾分。人说当年。离宫筑向云根。烧烟一片氤氲，想香姜、古瓦犹存。琵琶何处？听残《敕勒》，销尽英魂。
霜鹰自去，青雀空飞，画楼十二，冰井无痕。春风袅娜，依然芳草罗裙。驱马斜阳，到鸣钟、佛火黄昏。伴残僧、千山万山，凉月松门。
夏初临·天龙寺是高欢避暑宫旧址
作者：朱彝尊
朝代：清

贺六浑来，主三军队，壶关王气曾分。人说当年。离宫筑向云根。烧烟一片氤氲，想香姜古瓦犹存。琵琶何处？听残剌勒，销尽英魂。霜应自去，青雀空飞，画楼十二，冰井无痕。春风袅娜，依然芳草罗裙。驱马斜阳，到鸣钟佛火黄昏。伴残僧千山万山，凉月松门。
夏墓荡二首·其一
作者：朱彝尊
朝代：清
体裁：七言绝句

夏墓荡前停钓䑳，荒沟极浦易迷津。夕阳满地北风起，飞遍芦花不见人。
夏墓荡二首·其二
作者：朱彝尊
朝代：清
体裁：七言绝句

干戈静处见渔师，羡尔花源信所之。岂意叉鱼艇子集，杀机不异锐头儿。
夏日杂兴二首·其一
作者：朱彝尊
朝代：清
体裁：七言绝句

五月新苗绿上衣，农人占雨候荆扉。黑云合处斜光露，无赖蜻蜓千百飞。
夏日杂兴二首·其二
作者：朱彝尊
朝代：清
体裁：七言绝句

桐阴细细白花攒，吾爱吾庐暑亦寒。纵少围棋消永日，也应骑马胜粗官。
夏日瀛台侍直纪事六首·其一
作者：朱彝尊
朝代：清
体裁：五言绝句

暗水三桥出，明星万户开。玉堂铃索动，宣唤入瀛台。
夏日瀛台侍直纪事六首·其三
作者：朱彝尊
朝代：清
体裁：五言绝句

丽草云根润，风花舄下香。蓬莱今始到，真在水中央。
夏日瀛台侍直纪事六首·其二
作者：朱彝尊
朝代：清
体裁：五言绝句

宿苇多于荠，凉沙白似冰。胧胧深树里，忽露九枝灯。
夏日瀛台侍直纪事六首·其五
作者：朱彝尊
朝代：清
体裁：五言绝句

螭首濡毫罢，蛾眉散直归。炉烟香未歇，荷气复侵衣。
夏日瀛台侍直纪事六首·其六
作者：朱彝尊
朝代：清
体裁：五言绝句

紫籞千花露，金塘万柳条。牵罾容左史，徐度赤阑桥。
夏日瀛台侍直纪事六首·其四
作者：朱彝尊
朝代：清
体裁：五言绝句

太液新莲菂，金盘曲宴初。君恩念蠲渴，先赐马相如。
夏日病足留慧庆寺张顾二孝廉孙范二上舍徐陈范汪顾五文学载酒至席上谭艺率赋二首·其一
作者：朱彝尊
朝代：清
体裁：七言律诗

一人半尔习凿齿，三乐具焉荣启期。老矣关心无俗事，相于把酒判深卮。风多尽卷桔槔水，旱甚将枯蔗芋陂。已办冲泥油竹伞，当筵频起祝云师。
夏日病足留慧庆寺张顾二孝廉孙范二上舍徐陈范汪顾五文学载酒至席上谭艺率赋二首·其二
作者：朱彝尊
朝代：清
体裁：七言律诗

近闻天子幸捺钵，阙下诸司务暂休。吾意最怜双树好，诸公合近五湖游。形模杨陆诗焉用，服习曾王笔自遒。五相一渔朝野别，不知何者果千秋。
夏日西湖同曹学士余山人汎舟待曹侍郎不至有感旧游怆然于怀作诗二首·其一
作者：朱彝尊
朝代：清
体裁：五言律诗

翠壑南屏下，微风细草薰。山雷焚断塔，沙柳拂晴云。白舫朝朝度，清歌处处闻。芙蓉如可采，相约望夫君。
夏日西湖同曹学士余山人汎舟待曹侍郎不至有感旧游怆然于怀作诗二首·其二
作者：朱彝尊
朝代：清
体裁：五言律诗

回首怜生事，惊心念物华。同携今日酒，忽对去年花。骤雨翻青盖，圆珠溜白沙。坐看云色暝，馀湿到山家。
夏日閒居二首同范四作·其一
作者：朱彝尊
朝代：清
体裁：五言律诗

兰草罗含宅，蓬蒿仲蔚园。桐阴初覆井，瓜蔓渐踰垣。归鸟檐前树，斜阳岭上村。无家昧生计，漂泊信乾坤。
夏日閒居二首同范四作·其二
作者：朱彝尊
朝代：清
体裁：五言律诗

草阁亲鱼鸟，江天满芰荷。行吟多泽畔，晞发自阳阿。傍水看垂钓，因风听伐柯。高阳寻酒伴，乘醉亦来过。
夏至日为屠母寿
作者：朱彝尊
朝代：清
体裁：古风

临高台，将进酒。君提壶，我鼓缶。君子且勿諠，小人鼓缶歌一言。我昔从东海上，亲见上元夫人指爪长长鬓发翩翩。吹瑶笙，击石鼓。宴者谁，有金母。投士玉女为客豪，青虬白鹿相招邀。钟山之李绥山桃，李如瓶桃如斗，得而食之皆老寿。今日高堂，上寿称觞。一年三百六十日，三百五十九日，无如此日长。
多丽·送王怀仁谪官西安经历
作者：朱彝尊
朝代：清
体裁：词

满长亭，落叶西风残日。绾青丝，劝斟别酒，一杯知共何夕。且踟蹰、路岐执手，莫愁他、急管横笛。五斗犹分，双凫自在，此行千里，更须努力。到厅事、药囊丹灶，清昼甚闲适。争誇道、参军未老，幕府长揖。有高捧、金人露掌，削成玉女峰色。好清秋，乐游原上，远胜沙南战云黑。北斗秦城，西京汉苑，登楼王粲几殊昔。灞桥外、也应寻遍，风雪定相忆。看来岁、芳树陇头，寄我消息。
夜宿天宁寺大风和徐四处士韵
作者：朱彝尊
朝代：清
体裁：五言律诗

槛外开皇塔，三千六百铃。天风吹不定，一夜枕函听。砌咽寒虫语，窗摇独树形。故人眠未稳，吟傍佛灯青。
夜泊珠江
作者：朱彝尊
朝代：清
体裁：五言绝句

潮涌牛栏外，舟停蜑户旁。月高人不寐，隔浦是歌堂。
夜泊西南驿
作者：朱彝尊
朝代：清
体裁：五言律诗

生烟平楚夕，隐隐见西南。猎火寒归骑，津亭暗落帆。往来仍岭外，憔悴即江潭。纵有还家梦，愁多已不堪。
夜渡永嘉江入黄岙
作者：朱彝尊
朝代：清
体裁：五言律诗

绝岸苍茫水，穷山断续风。雨归沉黑蜧，川暝失丹枫。华发垂垂短，悲歌处处同。最怜中泽里，深夜有哀鸿。
夜起
作者：朱彝尊
朝代：清
体裁：五言律诗

银浦悬宫月，金风动井干。鱼云吹不去，虬箭滴初残。木落南楼早，山连北口寒。秋来无别梦，夜夜望回銮。
夜过曹侍郎倦圃二首·其一
作者：朱彝尊
朝代：清
体裁：五言律诗

水泛鸱夷宅，沙沉槜李亭。昏钟藏古寺，修竹乱明星。转信披衣惯，仍看上马醒。山翁馀兴在，举手笑重经。
夜过曹侍郎倦圃二首·其二
作者：朱彝尊
朝代：清
体裁：五言律诗

初筵月已上，半醉榻频移。罢奏飞龙引，长谣猛虎词。朱弦清庙瑟，若木邓林枝。正喜羊何在，明当共和之。
大墙上蒿行
作者：朱彝尊
朝代：清
体裁：古风

高秋何多悲风，草木黄落，尽依于土壤，我悲夫转蓬，从风高下，亦复南北西东。人生在六合间，渺若蜉蝣之羽，促迫日暮，宁保厥躬。何不恣君中心所欲，右挟矢，左抨弓。追脱兔，落轻鸿。胹熊蹯，炙鹿茸。开我中堂，坐我友朋。援琴倚瑟，鼓鼓考钟。胡为自苦，乃尔十囊五囊之钱、千仓万箱之粟，细而盐豉蒜果，量筹握算，戚戚思虑，终成老翁。上有苍苍者天，下有薄薄之地。日往月来，寒往暑来，人生安得久长视。不如坐坚车，张高盖，贵且快意。乘我厩马，出入翱翔。黄金为络，青丝为缰。鲁之乘駽，周之訾黄，燕之駃騠，唐成骕骦。虽自谓神且骏，曾不如臣马良。呼韩娥，进赵倡。歌阳阿，引清商。畅飞畅舞，二八成行。轻躯宛转，长袖低昂。目迎心荡，蹑屣鸣珰。晋之南威，楚之阳文，吴之夷光。称名前代，亦自谓美而艳，夫何可方。岁月疾如驰，为欢能几时。升沉分定，穷达天为。获我所求，亦复何思。古来达者饮不辞，丰刑酒诰徒箴规。刘伶毕卓真吾师，但当一月二十九日醉，忍使一年三百五日成齐期。
大孤山
作者：朱彝尊
朝代：清
体裁：古风

两孤去百里，宛在中流半。匪独形胜殊，气亦变昏旦。天梯鬼斧开，庙火神鸦散。昭昭云月辉，历历明星烂。空水既澄鲜，浮光亦凌乱。飘飖御泠风，恍忽度银汉。未有归与情，空深逝者叹。
大孤山
作者：朱彝尊
朝代：清

两孤去百里，宛在中流半。匪独形胜殊，气亦变昏旦。天梯鬼斧开，庙火神鸦散。昭昭云月辉，历历明星烂。空水既澄鲜，浮光亦陵乱。飘飖御泠风，恍惚度银汉。未有归与情，空深逝者叹。
大庙峡
作者：朱彝尊
朝代：清

连山何迢迢，迢迢夕阳外。我行曾几时，虚舟入青霭。崖倾断车箱，庙古阴松桧。遥见灵旗翻，微风响清籁。川光与天容，上下如衣带。累累白石明，窅窅浮云晦。日夕故乡心，山川渺吴会。
天仙子
作者：朱彝尊
朝代：清
体裁：词

小棹若邪乘晓入，苎萝人已当风立。好春不雨但浓阴，铅水急。
溪纱湿，丽草云根香暗拾。
天仙子·乔柱史寿词
作者：朱彝尊
朝代：清
体裁：词

秋水才深四五尺。湖馆翛然无俗客。种松皆老作龙鳞，䑳一只。鹤一只。周步一池消半日。颜貌只如三二十。年来渐觉髭须黑。人间岂不是神仙，紫毫笔。珊瑚席。滴露研朱点周易。
天仙子·小棹若邪乘晓入
作者：朱彝尊
朝代：清

小棹若邪乘晓入，苧萝人已当风立。好春不雨但浓阴，铅水急。溪纱湿，丽草云根香暗拾。
天仙子·小阁春寒烟乍禁
作者：朱彝尊
朝代：清
体裁：词

小阁春寒烟乍禁，炉香先润鸳鸯锦。低帷才悔杀明灯，花影浸。窗棂渗，斜月一条刚到枕。
天仙子·惜春
作者：朱彝尊
朝代：清
体裁：词

何许相逢绿杨路。万叠春波起南浦。碧云芳草两依依，君莫诉。相思苦。况是青春日将暮。昨夜东风还入户。燕子不归花著雨。今朝谁是拗花人，春已去。留不住。此地独来空绕树。
天仙子·闺情
作者：朱彝尊
朝代：清
体裁：词

鸦翅双盘垂秀领，翠罗衣薄风难定。全身都被月华窥，天上影。波底映。却似晓妆前后镜。
天净沙
作者：朱彝尊
朝代：清
体裁：曲

一行白雁清秋，数声渔笛蘋洲，几点昏鸦断柳。夕阳时侯，曝衣人在高楼。
天平山谒范文正公祠
作者：朱彝尊
朝代：清
体裁：七言律诗

范公祠屋此山中，石笋抽萌万笏同。遗像依然穷塞主，义田不改旧家风。归来散绢三千匹，没后题碑四五通。近睹天书银榜在，年年秋色照丹枫。
天游观万峰亭
作者：朱彝尊
朝代：清
体裁：古风

大山相排连，小山补其阙。群峰罕异向，危亭乃孤揭。适当地敞閒，不在势突兀。虚明彻户牖，豁达埽烟㶿。荡空激飙轮，照夜涌日軏。有时雾著巾，忽焉云触袜。凭栏恣眺听，灵境信超越。俨同乔岳尊，远迩尽朝谒。纷纷扬旌旃，穆穆秉圭笏。又疑三海图，神物互出没。足或跷夔魑，背或负蛩蟨。前平讶象耕，后陷类狐搰。隐屏翕而张，接笋断不蹶。长松偃荠菜，细竹披苗发。溪流乍隐见，祠屋半彫歇。岿然此独存，坐久兴逾发。虽云冠山椒，何异在岩窟。石房一道士，清癯老鹤骨。延我崎岖丘，静埽苔径滑。苦无青精饭，力为煮葵蕨。高田岁未荒，四月草先垡。分种及胡麻，安碓响深樾。相对生隐心，欲归恨仓卒。何当裹糇粮，留住一百月。
天游观歌寄赠崇安王明府
作者：朱彝尊
朝代：清
体裁：古风

昔我登武�，胜绝天游观。诸峰罗舄下，一亭表天半。水纹断续流，石骨阴阳判。药垆茗碗不外求，谷鸟林猿迭相唤。老夫高寻豁两眸，坐久懒下崎岖丘。夕阳满树岚翠浮，白云忽起山之幽。须臾逢逢涨岩壑，仰视昴车井钺参旗收。恍如置我不系之虚舟，蓬莱方丈海外州。天鸡乍唱旭日旦，依旧列岫仍环周。回思此地神物怪疑讵可测，愿为道士骖驾白鹿骑青牛。年今八十行叹复坐愁，安得九节竹杖扶我重上仙掌之峰头。閒吹铁篴弄明月，乾鱼粗饭长勾留。合阳王子今为宰，诗思潘江文陆海。仙才自合治仙山，一鹤一琴恒并载。棹歌九曲和元音，逸韵清锵音欸乃。书院琳官次第新，陈丹暗粉更番改。昼帘暇日考图经，祠禄题名旧章在。骚人初度先春期，玉梅早发珊瑚枝。邑人跻堂齐介眉，颂侯戬谷无不宜。三浆十酒斟满卮，亦有鼓板兼歌师。当筵漫奏宾云曲，明府自有白雪阳春辞。
天香·再咏龙涎香
作者：朱彝尊
朝代：清
体裁：词

捣就花房，镂成枣印，匀摹七宝痕浅。小鼎蟠璃，沉灰拨兽，银叶中央徐点。灵嫠乍漉，早摇曳、云魂一线。压住秦篝又起，偏嘘杏梁栖燕。客愁雨馀清簟。润凉波、半衾新煖。最忆玉窗人怯，擘时曾见。认得吴家心字，话江涨、桥南寄来远。春梦罗囊，赋情未倦。
天香·绿牡丹。同宋牧仲、李分虎赋
作者：朱彝尊
朝代：清
体裁：词

红襆嫌浓，紫囊太艳，洛阳别有声价。柳眼看深，鸭头较浅，天付十分姚冶。青腰纤软，任遍倚、沉香亭榭。谁把千金碧玉，分开瓜字芳夜。狸奴日长来也。反输他、草眠苔藉。小立蜻蜓，不见敛晴空射。黛色崔徐莫写除，嘱与章台扫眉者。翠被难遮，翠涛倾泻。
天香·题写生冬瓜
作者：朱彝尊
朝代：清
体裁：词

宿点危东，田移砚北，翠池秋蒂新剪。仙枣输长，土酥比净，随意攲眠篱院。寒泉溜处，惯枕住、沙痕一线。蒲鸽筐中乍卸，蜗牛雨馀留篆。小童抱时应颤。压冰厨、短檐茅店。问客斋期，好配紫茄红苋。垆头更见熬成饵，伴七夕、针楼果同荐。转忆乡园，疏芜旧堰。
天香·龙涎香
作者：朱彝尊
朝代：清
体裁：词

泓下吟残，波中燄后，珠宫不锁痴睡。沫卷盘涡，腥垂尺木，采入蜑船鲛市。南蕃新谱，和六一、丹泥分制。裹向罗囊未许，携归金奁先试。炎天最饶凉思。井华浇帛铺澄水。百沸琼膏，嘘作半窗云气。麝火温黁欲陷，又折入帷，犀袅难起。螺甲重挑，茶烟较细。
太原客舍同方三孝廉话旧二首·其一
作者：朱彝尊
朝代：清
体裁：五言律诗

远戍崔亭伯，还家管幼安。千金裘马尽，十载道涂寒。华发同双鬓，悲歌感万端。平生萧瑟意，长铗为谁弹。
太原客舍同方三孝廉话旧二首·其二
作者：朱彝尊
朝代：清
体裁：五言律诗

旧业东山下，曾经赌墅过。飘摇秋雨后，零落战场多。避地从人问，诛茅奈老何。乌衣双燕子，留恨满关河。
太原途中联句四首·其一
作者：朱彝尊
朝代：清
体裁：五言绝句

涓涓难老泉，分流晋祠侧。中有长生蘋，冬夏同一色。
太原途中联句四首·其三
作者：朱彝尊
朝代：清
体裁：五言绝句

高欢避暑宫，闻在龙山下。马蹄不敢踏，虑有香姜瓦。
太原途中联句四首·其二
作者：朱彝尊
朝代：清
体裁：五言绝句

三过朝阳洞，一宿羽人居。万籁夜俱寂，想见天地初。
太原途中联句四首·其四
作者：朱彝尊
朝代：清
体裁：五言绝句

一百二十六，石柱刻作经。会须抉风峪，移置水边亭。
太常引·寄吕二梅
作者：朱彝尊
朝代：清
体裁：词

美人曾寄翠琅玕，无计报青鸾。日暮碧云寒，却似隔、千山万山。几回明月，一声玉笛，消息陇头难。小凤绾双鬟，又何处、春风画栏。
太常引·题姜夫人淑斋诗卷
作者：朱彝尊
朝代：清
体裁：词

三真六草写朝云，几股玉钗分。髣髴卫夫人，问何似、当年右军。郁金堂上，青绫帐外，小字讶初闻。门掩谢池春，定书遍、双鬟练裙。
太湖罛船竹枝词十首·其一
作者：朱彝尊
朝代：清
体裁：词

村外村连滩外滩，舟居翻比陆居安。平江鱼艇瓜皮小，谁信罛船万斛宽。
太湖罛船竹枝词十首·其七
作者：朱彝尊
朝代：清
体裁：词

棹郎野饭饱青菰，自唱吴歈入太湖。但得罛船为赘婿，千金不羡陆家姑。
太湖罛船竹枝词十首·其三
作者：朱彝尊
朝代：清
体裁：词

黄梅白雨太湖棱，锦鬣银刀牵满罾。盼取湖东贩船至，量鱼论斗不论秤。
太湖罛船竹枝词十首·其九
作者：朱彝尊
朝代：清
体裁：词

船头腥气漉鱼篮，船尾女儿十二三。染就纤纤红指爪，新霜爱擘洞庭柑。
太湖罛船竹枝词十首·其二
作者：朱彝尊
朝代：清
体裁：词

具区万顷汇三州，点点青螺水上浮。到得石尤风四面，罛船打鼓发中流。
太湖罛船竹枝词十首·其五
作者：朱彝尊
朝代：清
体裁：词

湾头茱萸红十分，湖中鹭鸶白一群。侬船纵入采菱队，不湿青青荷叶裙。
太湖罛船竹枝词十首·其八
作者：朱彝尊
朝代：清
体裁：词

东溟大艑也嵯峨，灭渡桥头衔尾过。一样风波湖海别，黄鱼争比白鱼多。
太湖罛船竹枝词十首·其六
作者：朱彝尊
朝代：清
体裁：词

十岁痴儿两髻梳，渔娃不放柁楼居。新年判费金三镒，聘取村夫子说书。
太湖罛船竹枝词十首·其十
作者：朱彝尊
朝代：清
体裁：词

莫釐峰下凤舟回，望见高帆六道开。传语羽林郎莫射，渔翁元为进鲜来。
太湖罛船竹枝词十首·其四
作者：朱彝尊
朝代：清
体裁：词

几日湖心䞟趠风，朝霞初敛雨濛濛。小姑腕露金跳脱，帆脚能收白浪中。
奉酬相国冯夫子问病之作
作者：朱彝尊
朝代：清
体裁：五言律诗

月闰延秋序，樽空病酒徒。黄杨生易厄，乌几凭逾孤。夫子胜龙树，奉钱资药炉。清风兼有作，宛使蛰虫苏。
奉题徐副相祝园修褉卷三首·其一
作者：朱彝尊
朝代：清
体裁：七言绝句

右军但草兰亭序，不及群贤祓禊诗。输与先生鼠须笔，春风一一写乌丝。
奉题徐副相祝园修褉卷三首·其三
作者：朱彝尊
朝代：清
体裁：七言绝句

滴珠方胜杵头新，瘦本看来妙入神。真迹祗愁容易赚，莫将缸面酒留人。
奉题徐副相祝园修褉卷三首·其二
作者：朱彝尊
朝代：清
体裁：七言绝句

一时裙屐最风流，擘纸花前点笔收。我若当年参末坐，便应罚酒似羊刘。
女冠子
作者：朱彝尊
朝代：清
体裁：词

莺篁软语。小店槐阴无暑。索寒浆。一笑千金值，双蛾半额长。爱他黄竹子，织就女儿箱。那得银釭下，卷衣裳。
好事近·往事记山阴
作者：朱彝尊
朝代：清

往事记山阴，风雪镜湖残腊。燕尾香缄小字，十三行封答。中央四角百回看，三岁袖中纳。一自凌波去后，怅神光难舍。
好事近·效朱希真渔父词
作者：朱彝尊
朝代：清
体裁：词

新月下瓜洲，重露渐成涓滴。船尾渔灯红逗，映萧萧芦荻。偶然鼓枻度金山，夜久梵钟寂。一缕潮痕催送，报隔江风笛。
好事近·题马湘兰画兰
作者：朱彝尊
朝代：清
体裁：词

一十二丛兰，意态看成千百。净洗陈丹暗粉，露天然真色。红妆季布旧闻名，画也动怜惜。试易管夫人款，有阿谁知得。
好事近·饮莲子湖
作者：朱彝尊
朝代：清
体裁：词

春气满林香，水泮寒塘始绿。目送回汀隐隐，十馀竿野竹。卫娘清转遏云歌，山月皎如烛。若向阳台荐枕，得明珠十斛。
好女儿
作者：朱彝尊
朝代：清
体裁：词

妆阁倚菱江，清镜影娥双。不待腰身全露，约略小鞋帮。无计引寻撞，黄昏静、各自凝釭。凉蟾到枕，酸鸡破梦，一样秋窗。
如梦令·七夕
作者：朱彝尊
朝代：清

记摘小园瓜李，七夕年时花底。呆女嫁痴牛，嫁到良宵十四。弹指，弹指，好事已成虚事。
如梦令·七夕
作者：朱彝尊
朝代：清
体裁：词

记摘小园瓜李，七夕年时花底。騃女嫁痴牛，嫁到良宵十四。弹指，弹指，好事已成虚事。
如梦令·横塘答斜日照扉
作者：朱彝尊
朝代：清

横塘答斜日照扉，松钗柳带依依。犹记石桥下，绿阴小舫催归。花飞，花飞，独自水上湔衣。
婆罗门令·九日
作者：朱彝尊
朝代：清

渠去日一帆春水。侬到日也一帆秋水。怪道相逢，翻不是相期地。无一语，只当相逢未。霜风紧，霜叶脆。上危梯，九日层楼倚。楼头纵得潜携手，催去也，怨鹦鹉红嘴。别时真惜，住也无计。此恨绵绵，讵已每遇登高会，便洒登高泪。
婆罗门令·九日
作者：朱彝尊
朝代：清
体裁：词

渠去日一帆春水。侬到日也一帆秋水。怪道相逢，翻不是相期地。无一语，只当相逢未。霜风紧，霜叶脆。上危梯，九日层楼倚。楼头纵得潜携手，催去也，怨鹦鹉红觜。别时真惜，住也无计。此恨绵绵，讵已每遇登高会，便洒登高泪。
嫁女词
作者：朱彝尊
朝代：清
体裁：古风

唼唼重唼唼，鸳鸯随野鸭。谁家可怜窈窕娘，容颜精妙难意量。大姑生儿仲姑嫁，小姑独处犹无郎。媒人登门教装束，黄者为金白者玉。阿婆嫁女重钱刀，何不东家就食西家宿。
孙少宰蛰室观吴季子剑四十韵
作者：朱彝尊
朝代：清
体裁：古风

穷冬蛰室寒，重扃昼飞雪。役车虽已休，客子远相挈。萧然主人意，示我太古铁。黯淡四座光，模糊百夫血。精气所结聚，入手讵敢亵。摩挲读遗铭，千春字不涅。始知延陵佩，曾挂徐君碣。金碧争毫芒，雨风助呜咽。岁久蜡就颓，中作黍米缺。段冶难为良，青白气先竭。首广信参分，身重裁七锊。丸丸初茎长，衍衍渐后设。制类铜虎符，质并苍水玦。其文杂虫鱼，其体蔓瓜□。蜿蜒蛟螭缠，错落星宿列。当其铸始成，见者皆骨裂。洪钟无声拂，坚玉应手切。拭用华土良，淬以江水洌。一充君子服，遂使雌雄别。神灵相护持，鬼物尽蹩躠。试宜借诸离，相必经欧薛。适楚羞湛卢，制越定姑蔑。神物不虚归，抗首想前哲。纷纭春秋季，推刃相篡窃。何为藐千乘，脱屣意不屑。远继让王风，近慕子臧节。投分寄缟带，达音在乐阕。寸心义所要，存没伤中诀。留赠物则微，高谊泉壤彻。古树风萧萧，下为狐兔穴。何期陵谷变，土花未云齧。依然出人閒，百代共传阅。题字勘孔碑，装炭谈越绝。接末惊穷猿，干霄饮雌蜺。雄思崆峒倚，利想犀兕截。是物洵希有，宁许膜眼别。博物赖张华，造书辨臣颉。岂为冯生弹，聊效庄叟吷。感我壮士怀，慨慷中肠热。持之祓不祥，可以当桃茢。
孤屿亭对月
作者：朱彝尊
朝代：清
体裁：五言律诗

皎月空江满，寒云万里收。纤毫瞻顾兔，恍忽动潜虬。望远高楼笛，行歌半夜舟。南征有鸿雁，相傍宿沙头。
守闸清源驿凡五日不得度
作者：朱彝尊
朝代：清
体裁：七言绝句

清源驿路接幽燕，日日沙头但系船。五两南风空自好，无由吹送卫河边。
守风瓜步示沈秀才二首·其一
作者：朱彝尊
朝代：清
体裁：六言诗

连樯水沉铁鹿，四面风吹石尤。东泽曾留绮语，请看月上瓜洲。
守风瓜步示沈秀才二首·其二
作者：朱彝尊
朝代：清
体裁：六言诗

朝霞欲雨不雨，归路愁水愁风。长江广轮寻尺，此事何关钓翁。
安仁
作者：朱彝尊
朝代：清
体裁：五言律诗

画角冲寒动，明星际晓行。水回沙市曲，山到郭门平。野碓哑哑转，渔榔沓沓鸣。谁与分百里，洵美得嘉名。
宋中丞镇抚江西诗以寄之
作者：朱彝尊
朝代：清
体裁：七言律诗

鹊华秋色济阳行，送别燕郊空复情。十月乍迁吴子苑，六幢今指豫章城。樽移南浦仙舟近，㡢卷西堂幕府清。宰相史家书世系，代兴谁得似先生。
宋佥事园亭杂咏六首 其一 渌波村
作者：朱彝尊
朝代：清
体裁：五言绝句

照碧堂前水，分流䆉稏村。筑场移碌碡，系艇到篱门。
宋佥事园亭杂咏六首 其三 钓家
作者：朱彝尊
朝代：清
体裁：五言绝句

芙蓉以为裳，女萝以为带。钓鱼师得鱼，沽酒夕阳外。
宋佥事园亭杂咏六首 其二 芰梁
作者：朱彝尊
朝代：清
体裁：五言绝句

背郭十亩园，满陂种水栗。浴鸟游清泠，人语忽飞出。
宋佥事园亭杂咏六首 其五 放鸭亭
作者：朱彝尊
朝代：清
体裁：五言绝句

渚荇抽新碧，园桃吐小红。莎亭长日坐，不引竹枝弓。
宋佥事园亭杂咏六首 其六 纬萧草堂
作者：朱彝尊
朝代：清
体裁：五言绝句

草堂何所营，志蟹谱渔具。夜分汀火红，点点出深树。
宋佥事园亭杂咏六首 其四 和松庵
作者：朱彝尊
朝代：清
体裁：五言绝句

微风起中林，调我松下琴。黯黯太古色，泠泠太古音。
宋烈女行
作者：朱彝尊
朝代：清
体裁：古风

红罗持作帕，素练持作巾。何必合衾帱，始为同心人。宋氏有女典，生长蔚州之野、西崖之山，年纪十五馀，许配千字村。村民兰州厮，大义结夫妇。忽登泰山箓，人寿不得久。女方晒谷闻之声悲哀，长跪告父母，儿当从黄泉下，信誓旦旦不可乖。父母向女言，尊章尔未事。慎勿捐形躯，相保亲父子。各各还室中，涕泪终不止。月正三十日，其日二十三。白日从东来，奄忽堕西南。阖门夜无人，女向空庭坐。揽我素练巾，接彼红罗帕。徘徊寝室旁，自挂中门下。父母启视哽咽不得言，观者四方至，叹息日暮还。童童培嵝侧，乃有松柏林。谁言寸草荄，乃有松柏心。
官羊
作者：朱彝尊
朝代：清
体裁：五言律诗

考牧传周雅，炰羔忆楚骚。肥应速诸父，瘦敢让联曹。家祭占丁已，毛床铰圈牢。赐生臣必畜，讵忍授屠刀。
定风波·题严荪友画扇头雪景
作者：朱彝尊
朝代：清
体裁：词

断柳昏鸦欲暮天，同云黯黯小窗前。板屋钩帘相对语，飞絮，试题冰柱拂吟笺。一缕茶烟低未起，凭几，也应怀友剡溪边。槛外乘船无不可，添我，一篙载送酒如泉。
宝晋斋研山
作者：朱彝尊
朝代：清
体裁：古风

有石产京岘，近在龙目湾。外史火正后，爱好怡情颜。棱分岩穴岫，垢洗黄朱斑。俄看千仞峰，势拔方寸间。亭亭华盖倚，隐隐却月弯。冈峦各殊状，一一相回环。其下陷深洼，髣髴龙所寰。有时风雨至，大小青来还。玩物不在多，对此形神娴。以之易园庐，胜绝临江关。观其赋诗意，犹自心偏悭。年深异显晦，幸未委榛菅。君家藏四叶，冷光古益黫。且以娱寂寞，岂复论铢锾。举世重黄白，孰营几上山。好语玉蟾蜍，勿用清泪潸。
客夜
作者：朱彝尊
朝代：清
体裁：七言绝句

阳曲城头乌夜啼，明灯深巷绿窗低。从教赵女工瑶瑟，不遣愁人醉似泥。
宣府镇
作者：朱彝尊
朝代：清
体裁：七言律诗

高城西北控燕都，吹角清秋落日孤。尚忆武皇巡玉塞，亲从镇国剖金符。宫槐御柳今萧瑟，虎圈鹰坊旧有无。边事百年虚想像，谁誇天险塞飞狐。
宣府镇
作者：朱彝尊
朝代：清

高城西北控燕都，吹角清秋落日孤。尚忆武皇巡玉塞，亲从镇国剖金符。宫槐御柳今萧瑟，虎槛鹰坊旧有无。边事百年虚想像，谁夸天险塞飞狐。
宣清·送米紫来之官建昌
作者：朱彝尊
朝代：清
体裁：词

别酒初酲，晓月独悬，天街鼕鼕画鼓。满汀洲、柳恽白蘋，洒船窗、孙楚零雨。昌邑城边，宫亭湖畔，南州乐土。且携将，法曹诗、风流香令同赋。记九迭芙蓉，五峰瀑布，当年曾望处。想厅事花阴，疏帘乍卷，向画中看，小米云山无数。载鸣琴、临流唤渡，任优闲寄情毫素。长安布衣，判留滞经春，盼仙凫、一双飞度。
宴集张上舍水周林同诸君分韵得人字
作者：朱彝尊
朝代：清
体裁：六言诗

岸上牵船思曼，水中筑室灵均。客来何者是客，客去此中有人。
宿虞道士山房
作者：朱彝尊
朝代：清
体裁：五言律诗

老树藏云壑，閒房割洞天。茶烘丹灶火，鹿饮鉴池泉。药酒供人醉，绳床借客眠。山深风候早，四月已闻蝉。
宿陆上舍听雨楼
作者：朱彝尊
朝代：清
体裁：古风

客鬓已星星，小楼听夜雨。昨日海棠花，飘落知几许。早有私虾蟆，聒聒草根语。
寂寞行
作者：朱彝尊
朝代：清
体裁：古风

寂寞复寂寞，四壁归来竟何托。男儿不肯学干时，终当饿死填沟壑。布衣甘蹈湖海滨，饥来乞食行负薪。不然射猎南山下，犹胜长安作贵人。
寄乐平石明府
作者：朱彝尊
朝代：清
体裁：七言律诗

天开彭蠡潴南邦，石墨峰连羊角双。近说循声过朔郡，定知诗派压西江。书帘茗荚香闻灶，夜阁琴丝月满窗。望眼侧身非一度，相思聊复采兰茳。
寄兰溪葛广文
作者：朱彝尊
朝代：清
体裁：七言绝句

飞茭挽粟各喧阗，散吏何如葛稚川。百斛金华新酒熟，醉寻桐柏观中眠。
寄周参军
作者：朱彝尊
朝代：清
体裁：七言律诗

初闻歇马台骀庙，近说看花狐突山。爱客易倾冬酝美，著书难得昼帘閒。加餐道远弥相忆，倦旅秋深尚未还。风峪石经无恙否，何时徙置剔苔斑。
寄家孝廉
作者：朱彝尊
朝代：清
体裁：五言律诗

怀归当岁晏，木落遍江潭。作客应相忆，离群自不堪。阴风连晦朔，寒日下西南。早晚依同病，穷愁意亦甘。
寄屈五金陵
作者：朱彝尊
朝代：清
体裁：五言律诗

新从白莲社，旧事紫阳君。贻我群仙咏，全胜十赉文。风涛杨子渡，松柏蒋陵云。共有山栖志，题书报尔闻。
寄怀徐孝廉
作者：朱彝尊
朝代：清
体裁：七言绝句

忆别吴山事隐沦，相思烟草历冬春。馀杭溪水空千尺，不见双鱼白锦鳞。
寄怀李
作者：朱彝尊
朝代：清
体裁：七言律诗

雁门北上忽西还，未得相逢一解颜。传道全家依渭曲，几时匹马出潼关。樽前旧事凭谁说，箧里新诗待尔删。三载齐东留滞日，愁看李白读书山。
寄悬公
作者：朱彝尊
朝代：清
体裁：七言律诗

竹外绳桥渡口钟，别来消息五春冬。南湖虚有煮茶约，下若几曾归棹逢。去雁书成难问讯，愁猿路险怯过从。衰年愿得精庐近，须卜横山第一峰。
寄查山张上舍二首·其一
作者：朱彝尊
朝代：清
体裁：五言律诗

昔访查山麓，梅花香满头。筠车三日坐，日日醉层楼。八载负前诺，今年春可游。老夫无那懒，风雨返孤舟。
寄查山张上舍二首·其二
作者：朱彝尊
朝代：清
体裁：五言律诗

传说幽栖好，经营与旧殊。立碑先墓侧，注水小山嵎。路近通香海，帆轻截太湖。不知熨斗柄，更插几千株。
寄胡少参
作者：朱彝尊
朝代：清
体裁：七言律诗

使君丽句过西昆，赋格诗图许细论。转粟年年先社燕，抽帆处处市河豚。吟看上客题襟满，书想高斋插架存。辜负连船载沧酒，故人未得下津门。
寄胡明府
作者：朱彝尊
朝代：清
体裁：五言律诗

老去甘垂钓，秋深叹转蓬。虚堂惊蟋蟀，凉露满梧桐。隐吏思梅福，忘年得孔融。飘零方有日，清宴几时同。
寄表弟查
作者：朱彝尊
朝代：清
体裁：古风

查容倜傥无与俦，频年题诗黄鹤楼。一朝携家忽西下，挂席远返荆门舟。平生与予未相识，相逢意气何相投。往时寒食一百五，斗鸡要我东城游。东城春寒吹细雨，留我南轩长夜语。坐中陈吴十数公，一时倾倒相矜许。呼僮将炙襄阳儿，唤婢监厨大堤女。盘中尚进武昌鱼，瓮头更出宜城醑。别来几月不相闻，闻道新诗更轶群。九日登高还落帽，三秋对酒定论文。由拳城西白日短，寒风凄凄雪纂纂。舟楫传君数往来，音书未得通情款。妻子犹从庑下居，朋簪尚遣堂中满。年来我亦善留宾，千金散尽空一身。不知生产缘何事，仍复饥寒傍路人。只今交道非畴昔，论心那得同金石。空手徒令壮士惭，因人远道非长策。劝君有钱须爱惜，杨朱岐路见不悲，阮籍穷途恸何益。
寄讯龚御史
作者：朱彝尊
朝代：清
体裁：七言律诗

江桥卜筑意粗安，闻道田居十亩宽。不使车尘喧户外，尽容山色到檐端。灯前绿酒双鱼洗，雪后红衣一钓竿。料得时巡春有信，种花应许上楼看。
寄讯龚御史翔麟
作者：朱彝尊
朝代：清

江桥卜筑意粗安，闻道田居十亩宽。不使车尘喧户外，尽容山色到檐端。镫前绿酒双鱼洗，雪后红衣一钓竿。料得时巡春有信，种花应许上楼看。
寄贾黄州
作者：朱彝尊
朝代：清
体裁：七言律诗

近闻南纪贾黄州，到日题诗满竹楼。昼永清香凝列戟，月明赤壁爱停舟。棘针花鸟真无敌，水墨云山不易求。别后相思意何限，可能尺幅寄轻邮。
寄远
作者：朱彝尊
朝代：清
体裁：七言绝句

南风日夕度江潭，旅梦还家路未谙。寄语寒衣休忆远，更无霜雪到天南。
寄郑秀才
作者：朱彝尊
朝代：清
体裁：五言律诗

郑生五亭住，四面白蘋香。竹树旱无恙，湖田低不妨。图书宜后定，天气欲新凉。近得苕溪集，期君读草堂。
寄酬张五处士兄
作者：朱彝尊
朝代：清
体裁：古风

五茸多富室，算缗苦烦挐。兄也虽屡空，家居能晏如。糠籺恒不饱，寄诗饶雁鱼。何哉兔园册，不钞货殖书。
寄酬谭七舍人兄陆二舍人弟
作者：朱彝尊
朝代：清
体裁：五言律诗

客久怜书札，乡遥感岁时。空淹鸡鹿塞，远隔凤凰池。九月茱萸会，频年雨雪诗。朝回逢陆弟，为报日相思。
寄钱二
作者：朱彝尊
朝代：清
体裁：五言绝句

我登鲁连台，君入淮阴市。不知千黄金，何人酬国士。
寄陆侍御
作者：朱彝尊
朝代：清
体裁：七言绝句

主恩先后逐臣还，羡尔幽栖泖一湾。想得著书风幔厎，桂花如霰落秋山。
寄陆侍御陇其
作者：朱彝尊
朝代：清

主恩先后逐臣还，羡尔幽栖泖一湾。想得著书风幔底，桂花如霰落秋山。
寄顾处士
作者：朱彝尊
朝代：清
体裁：五言律诗

东吴顾文学，念尔亦穷途。留客还鸡黍，倾心及钓屠。江城三岁别，书札一行无。何日能相访，扁舟范蠡湖。
寄题张学士前辈赐金园二首·其一
作者：朱彝尊
朝代：清
体裁：七言绝句

金海桥西小苑湾，偶辞赐第放船还。仙居绝胜闾丘远，割取龙眠一半山。
寄题张学士前辈赐金园二首·其二
作者：朱彝尊
朝代：清
体裁：七言绝句

越溪渔客东归后，千载无人乞鉴湖。输与先生赐金换，君恩岁岁荅鱼租。
寄题新城王上舍园居十二首 其一 绿萝书屋
作者：朱彝尊
朝代：清
体裁：古风

女萝青袅袅，压君一丈墙。有时风卷幔，琐碎凉月光。留照床上书，签帙生微黄。
寄题新城王上舍园居十二首 其七 石帆亭
作者：朱彝尊
朝代：清
体裁：古风

我昔镜湖曲，曾对石帆山。婀娜层云外，迢迢不可攀。何如一片影，移置户庭间。
寄题新城王上舍园居十二首 其三 春草池
作者：朱彝尊
朝代：清
体裁：古风

春水既已绿，春柳亦已青。此时池上草，日暖飞蜻蜓。游丝堕复起，墙外花冥冥。
寄题新城王上舍园居十二首 其九 双松书坞
作者：朱彝尊
朝代：清
体裁：古风

我愿身为鹤，巢君庭际松。清风吹我衣，明月照我容。与君岁寒约，寤语绵春冬。
寄题新城王上舍园居十二首 其二 啸台
作者：朱彝尊
朝代：清
体裁：古风

山月出渐高，山泉鸣不已。登台一舒啸，四面林风起。公子鸾鹤群，形神两无累。
寄题新城王上舍园居十二首 其五 大椿轩
作者：朱彝尊
朝代：清
体裁：古风

大椿本无树，取以名其轩。不随萱草彫，长爱藻景暄。因思漆园叟，十九皆寓言。
寄题新城王上舍园居十二首 其八 三峰
作者：朱彝尊
朝代：清
体裁：古风

一峰竦中央，两峰旁夹侍。共此一篑山，各具千仞势。要知主人心，方蓬有遐寄。
寄题新城王上舍园居十二首 其六 小华子冈
作者：朱彝尊
朝代：清
体裁：古风

小水波沦涟，小山石偃仄。月明携客上，竹树风不息。比似辋川图，但著浅绛色。
寄题新城王上舍园居十二首 其十 樵唱轩
作者：朱彝尊
朝代：清
体裁：古风

樵风远更闻，樵唱行无次。郭东郭西樵，审音非一致。写入丘中琴，泠泠有馀思。
寄题新城王上舍园居十二首 其十一 小善卷
作者：朱彝尊
朝代：清
体裁：古风

洞户虽言小，翻胜阳羡里。初无盐米堆，惟有木石几。不知经几年，石髓滴为水。
寄题新城王上舍园居十二首 其十二 半偈阁
作者：朱彝尊
朝代：清
体裁：古风

小梯上横阁，胜境同精庐。宴坐维摩椅，纤尘都埽除。观心默无语，想见天地初。
寄题新城王上舍园居十二首 其四 石丈
作者：朱彝尊
朝代：清
体裁：古风

种橘号作奴，种花呼作后。山矾以为兄，海棠以为友。罗置石丈前，丈应开笑口。
寄高
作者：朱彝尊
朝代：清
体裁：七言绝句

万里归舟兴有馀，蜀姜召客鲙鲈鱼。酒边可忆朱龄石，深夜明灯勘羽书。
寇至二首·其一
作者：朱彝尊
朝代：清
体裁：五言律诗

百里寒山下，萑苻远近齐。探丸分赤白，放溜各东西。都尉金争摸，蚩尤雾忽迷。今宵闻野哭，应有万行啼。
寇至二首·其二
作者：朱彝尊
朝代：清
体裁：五言律诗

我友遭维絷，空留旧竹林。徒闻鞭宁越，犹未释陈琳。黄犊诚难卖，青毡讵可寻。垂堂原有诫，端不为千金。
寒夜集古藤书屋分赋得火箸
作者：朱彝尊
朝代：清
体裁：古风

我昔诵茶经，其具得火筴。圆直无葱台，修长过铜錜。是物最末微，寻常付灶妾。偶为桑苧诠，讵录香山帖。自来京城居，七度脱林叶。穷阴朔风号，聚沙眯楼堞。南人气柔脆，土炕意不惬。墐户类蛰虫，曲身苦跧摺。握火置砖炉，聊以熨胸胁。燕俗饶栗薪，市者病远涉。虚传红螺产，罕致白炭□。爆急燎窜须，烟腾泪栖睫。箸也诚要需，取用便指捻。制以偶胜奇，力惟同乃协。出入炎燄中，身手洵趫捷。有若赴敌场，擒馘恣所挟。峙立必双耸，倒卧亦并接。须臾不相离，无以异鹣鲽。留之载都篮，配以纸黏箑。持喻同心人，岁寒入吟箧。
寒夜集灯公房听韩七山人弹琴兼送屈五还罗浮
作者：朱彝尊
朝代：清
体裁：古风

韩生燕市来，夜向招提宿。本是悲歌击筑人，援琴为鼓《清商曲》。安弦操缦夜三更，良久徘徊不出声。坐使閒心远，方闻逸响生。商风泠泠七弦遍，天马空山忽不见。石上争流三峡泉，平沙乱落潇湘雁。闻道《清商》固最悲，不如清角更凄其。一弹试奏《思归引》，再转重愁《双燕离》。此时晨钟犹未撞，月露霜华满深巷。四座无言叹息频，篝灯欲灭风升降。罗浮道士思幡然，忽忆朱明旧洞天。种得梅花几几树，泥成丹灶已千年。云山告归从此始，四百三十二峰里。入海能驯海客鸥，携琴便驾琴高鲤。
寒夜集镫公房听韩七山人疆弹琴兼送屈五还罗浮
作者：朱彝尊
朝代：清

韩生燕市来，夜向招提宿。本是悲歌击筑人，援琴为鼓《清商曲》。安弦操缦夜三更，良久徘徊不出声。坐使闲心远，方闻逸响生。商风泠泠七弦遍，天马空山忽不见。石上争流三峡泉，平沙乱落潇湘雁。闻道《清商》固最悲，不如清角更凄其。一弹试奏《思归引》，再转重愁《双燕离》。此时晨钟犹未撞，月露霜华满深巷。四座无言叹息频，篝镫欲灭风升降。罗浮道士思幡然，忽忆朱明旧洞天。种得梅花凡几树，泥成丹灶已千年。云山告归从此始，四百三十二峰里。入海能驯海客鸥，携琴便驾琴高鲤。
寓居天宁僧舍同魏作四首·其一
作者：朱彝尊
朝代：清
体裁：五言律诗

青豆房容借，经旬且闭关。日边连右辅，树杪豁西山。六井泉相似，千花塔易攀。不应朝市客，翻羡旅人闲。
寓居天宁僧舍同魏作四首·其三
作者：朱彝尊
朝代：清
体裁：五言律诗

到此栖迟惯，都无应接劳。借书僮入市，莝荐马腾槽。塔射层层火，松鸣夜夜涛。惟嫌重九会，风雨罢登高。
寓居天宁僧舍同魏作四首·其二
作者：朱彝尊
朝代：清
体裁：五言律诗

万古光林寺，相传拓跋宫。著书非柱下，留客即淹中。味坼园蔬甲，香携市酒筒。波涛人海阔，安坐作渔翁。
寓居天宁僧舍同魏作四首·其四
作者：朱彝尊
朝代：清
体裁：五言律诗

故人分月米，言自玉田来。黄雀兼乡味，金澜劝客杯。醉便寻茗碗，行即绕香台。要踏西峰雪，狂歌未拟回。
寓山访屈五
作者：朱彝尊
朝代：清
体裁：七言绝句

草绿南园积雨馀，溪桥宛转石门虚。山头白鹤遥相待，知有仙人射的居。
对月简周缪
作者：朱彝尊
朝代：清
体裁：五言律诗

枫林初落日，秋露渐沾窗。仰视明明月，遥临湛湛江。游思陶谢并，客有阮何双。待发清溪棹，相要醉玉缸。
对酒酬周兄弟
作者：朱彝尊
朝代：清
体裁：五言绝句

去作西陵别，来从下若还。慇勤杯酒在，试说道场山。
寿何侍御
作者：朱彝尊
朝代：清
体裁：五言排律

东阁寒梅放，西山霁色澄。骚人日初度，朋酒岁相仍。颂鲁期难老，歌豳信有徵。名先柱下史，官亚殿中丞。礼自犹龙擅，谣听避马曾。城南瞻斗极，蓟北凛霜棱。敢谏虞箴在，筹时国宝增。文宜蠲琐细，弊力埽榛艿。水旱谋诚切，徵输法可承。庙廊需至理，驵�必深惩。畴昔双龙阙，逶迤四牡乘。桂林衔羽节，勾漏问丹秤。岭外收区册，舟中慕李膺。含香持国计，聚米佐军兴。允矣资喉舌，良哉寄股肱。人伦谁比似，意气益飞腾。八顾三君并，千金一诺凭。联诗过沈范，爱客迈春陵。胜日交珠履，高斋冒紫藤。对门深径转，开阁小山层。画得沧洲趣，书传草圣能。连蜷师卫虿，妙丽夺曹蝇。签帙纵横列，炉烟远近蒸。庭閒看玉树，道重比朱绳。谬喜枌榆托，相亲色笑恒。一行来献兕，万里此籯縢。月尚今年满，觞同旧里称。颂椒春序近，怀核舞筵登。青眼人人识，朱颜岁岁凝。不辞五云里，长对九枝灯。
寿何少卿
作者：朱彝尊
朝代：清
体裁：七言律诗

冷卿宴客已无钱，犹有南床许醉眠。清镜看来容四十，练裙书秃管三千。日边初度春尤近，雪后今宵月最圆。弟子曲车来不少，相留判饮到新年。
寿刘编修二首·其一
作者：朱彝尊
朝代：清
体裁：七言绝句

金钱衮衮考堂输，今日通阶昨日殊。谁似编修甘寂寞，七年不向集贤趋。
寿刘编修二首·其二
作者：朱彝尊
朝代：清
体裁：七言绝句

人日梅花一月前，骚人初度枣弧悬。萧然赋雪携群从，绝胜徵歌玳瑁筵。
寿姚太学集杜
作者：朱彝尊
朝代：清
体裁：五言律诗

五十白头翁，经书满腹中。畏人成小筑，把钓待秋风。黄卷真如律，清樽幸不空。看君多道气，耻与万人同。
寿孟叟
作者：朱彝尊
朝代：清
体裁：古风

最爱鉴湖好，秋山百里青。君家秋山下，绕屋泉泠泠。黄菊树百本，翠涛开几瓶。玉颜长可驻，不藉蕊珠经。
寿山石歌
作者：朱彝尊
朝代：清
体裁：古风

无诸城北山青崭，近郊一舍无枫杉。中间韫石美如玉，南渡以后长封缄。是谁巧搰蛙蚓窟，中田忽发蛟龙函。剖之斑璘具五色，他山之石皆卑凡。我昔南游玩塘市，对此不觉潜妗㰹。是时杨老善雕琢，纽压羊马麇麚羬。兼金易置白藤笈，不使花乳求休搀。今来贾索尚三倍，未免瑕渍同梅黬。其初产自稷下里，后乃深入芙蓉岩。菁华已竭采未歇，惜也大洞成空嵌。非无桃红艾叶绿，安得好手来镌劖。桂孙见之不忍释，裹以黄葛白蕉衫。伏波车中载薏苡，徒令昧者生讥谗。况今关吏猛于虎，江涨桥近须抽帆。已忍输钱为顽石，慎勿轻露条冰衔。
寿徐侍读
作者：朱彝尊
朝代：清
体裁：五言排律

紫籞云霄迥，金门雨露偏。群公争献纳，之子信才贤。甲第乌衣盛，家声凤沼沿。堂看遗笏在，经忆过庭传。儒雅矜当代，飞腾数妙年。九重书第一，三策对无前。馔出仙厨美，袍分兽锦鲜。上阳芸是阁，中禁木为天。苑柳晴相映，宫莺岁屡迁。星轺驰汉节，驿路入秦川。得士皆殊绝，难兄更接联。遥闻胪唱日，正值使车旋。两到须回辙，双丁足比肩。把文同谢舅，染翰失张颠。宾至交珠履，朝回并玉鞭。连枝真不易，初度乃居先。南斗神仙箓，西清侍从员。黑头谁得似，青眼独依然。历下寻山屐，江干载酒船。因人惭入洛，结客重投燕。不谓迎缝掖，翻教起昼眠。茱萸犹结佩，醽醁此开筵。盏进昆山玉，花明秘省砖。豳歌应可续，比调有新篇。
寿楼春
作者：朱彝尊
朝代：清
体裁：词

夭桃花清晨。记晴窗挂镜，螺黛初匀。蓦地鹦哥传语，卷帘逡巡。才一笑，涡生春，怅无言，娇含朱唇。乍茗碗携来，湔裙去也，微步洛川神。同心苣，同心人。裁春山绣凤，叠就红巾。懊恨明珠难斛，燕书无因。深巷小，生秋尘，叹重来、乌龙狺狺。想人面依然，春衫著应稳称身。
寿申检讨
作者：朱彝尊
朝代：清
体裁：五言律诗

东山零雨别，不见忽三年。再作京华客，重逢献寿筵。岁星方朔并，午夜望舒圆。满把黄花酒，豳歌九月篇。
寿陈叟
作者：朱彝尊
朝代：清
体裁：七言律诗

城东小径旧升堂，五载京华鬓已苍。谁肯艰难全李燮，未容名姓隐韩康。风帘花市春游健，云碓青精午饭香。闾史佳辰须尽醉，细论烟水送归艎。
封溪聂侯庙
作者：朱彝尊
朝代：清
体裁：五言律诗

返照封溪上，停桡思惘然。地传白鹿渚，人记赤乌年。箫鼓迎神曲，帆樯送客船。谁令戎马日，万里入南天。
将之晋阳留别包十二
作者：朱彝尊
朝代：清
体裁：七言绝句

客程冰雪阻萧关，蕙草芳时各未还。此去尚同千里月，相思知隔几重山。
将之永嘉曹侍郎饯予江上吴客韦二丈为弹长亭之曲并吹笛送行歌以赠韦即送其出塞
作者：朱彝尊
朝代：清
体裁：古风

韦郎旧隶羽林籍，曾向营门教吹笛。不听吴中《白雪》音，定呼邺下黄须客。平原相见转相亲，置酒誇君坐上宾。下若尊罍朝未罄，东山丝竹夜还陈。閒来坐我花閒奏，玉洞飞泉向岩溜。古调多传关马词，新声似出康王授。问我东行到海壖，日斜江上惨离筵。还将北雁南飞曲，催送钱塘楚客船。船人擂鼓津头泊，红叶千山富春郭。忽作边秋出塞声，江枫岸柳纷纷落。哀弦促管不堪听，宾御闻之亦涕零。挂席远移严子濑，看山直上谢公亭。闻君欲问云中戍，雪消饮马长城去。广武营边折柳时，黄瓜阜上题书处。司农旧是出群才，此日征西幕府开。试向尊前歌一曲，梅花飞遍李陵台。
将之永嘉曹侍郎饯予江上，吴客韦二丈为弹长亭之曲并吹笛送行，歌以赠韦即送其出塞
作者：朱彝尊
朝代：清

韦郎旧隶羽林籍，曾向营门教吹笛。不听吴中《白雪》音，定呼邺下黄须客。平原相见转相亲，置酒夸君座上宾。下若尊罍朝未罄，东山丝竹夜还陈。闲来坐我花间奏，玉洞飞泉响岩溜。古调多传关马词，新声似出康王授。问我东行到海壖，日斜江上惨离筵。还将北雁南飞曲，催送钱塘楚客船。船人擂鼓津头泊，红叶千山富春郭。忽作边秋出塞声，江枫岸柳纷纷落。哀弦促管不堪听，宾御闻之亦涕零。挂席远移严子濑，看山直上谢公亭。闻君欲问云中戍，雪消饮马长城去。广武营中折柳时，黄瓜阜上题书处。司农旧是出群才，此日征西幕府开。试向尊前歌一曲，梅花飞遍李陵台。
将出都门曹舍人黄舍人沈舍人乔舍人曹舍人汪舍人招同高上舍李秀才赋诗赠行口占留别
作者：朱彝尊
朝代：清
体裁：七言绝句

凤池才子各翩翩，携客城南醵酒钱。满眼莺花无奈别，河梁愁思复今年。
将归留别粤中知已
作者：朱彝尊
朝代：清
体裁：古风

请君膝上琴，弹我游子吟。哀弦激危柱，离思难为音。宾御皆烦纡，何况居者心。于役既有年，归哉方自今。不辞路悠长，眷此朋盍簪。山川一以隔，邈若商与参。行迈日靡靡，忧心亦钦钦。汎舟沧浪天，驱车遏云岑。中诚何用写，执手情靡任。
将次山阴堕马伤足张明府枉顾逆旅饷酒赋谢二首·其一
作者：朱彝尊
朝代：清
体裁：五言律诗

可怪乘船客，今朝堕马来。半人宣武笑，长路步兵哀。地主逢倾盖，天涯独爱才。淹留怜逆旅，相饷竹根杯。
将次山阴堕马伤足张明府枉顾逆旅饷酒赋谢二首·其二
作者：朱彝尊
朝代：清
体裁：五言律诗

果见轩车至，仓皇启夕扉。亦知宽礼数，强起著裳衣。涕泪馀生在，泥涂万事非。遐方坚卧辙，犹得藉光辉。
将游岭南留别故园诸子
作者：朱彝尊
朝代：清
体裁：七言绝句

骊驹长路起秋尘，远客清樽不厌频。握手相看犹未醉，满堂明月照离人。
尉迟杯·七夕怀静怜
作者：朱彝尊
朝代：清

吴绫白，偏爱缝双袖鸦翎黑。多应北里新妆，怕堕寻常标格。微风帘额，看露叶，中庭尽秋色。记鳞鳞，月底疏云，曾照勾阑吹笛。一自细马驮归，剩罗帕、当时别泪偷拭。最恨初鸿，衔芦塞上，不递愁人消息。枉飞度、河桥山驿。想柳外、高楼长如昔。更何年，并坐穿针？六度凄凉今夕。
小孤山
作者：朱彝尊
朝代：清
体裁：古风

北船乘长风，南船载柔橹。篙师戒晨征，渡口动津鼓。雾净开孤峰，沙明横极浦。逶迤经前山，日色未亭午。半岭界楼台，参差近可睹。离离金碧光，窅窅神灵雨。远望空愁心，沿流采芳杜。
小宛堂
作者：朱彝尊
朝代：清
体裁：七言绝句

小宛堂阶梅两枝，疏花点点映清池。分明马远图中见，只少杨家妹子诗。
小桃红 其一 送德尹还里
作者：朱彝尊
朝代：清
体裁：词

扬州桦子小于龛，粉额朱红槛，一路垂杨系船缆。水拖蓝，初鸿几点秋容澹。梅花酒酣，芦花风糁，梦稳到江南。
小桃红 其二 送德尹还里
作者：朱彝尊
朝代：清
体裁：词

谢家兄弟旧田庐，好续春池句，儿女团圞纸窗户。尽欢娱，閒寻捍海塘边去。村醪远沽，罾船横渡，山似小葫芦。
小桃红·题王元章墨梅
作者：朱彝尊
朝代：清
体裁：词

斜飞蝴蝶扑枝圆，不怕游丝罥，疏影依然水清浅。嫩寒天，墨痕澹处珊瑚软。似曾相见，稽山风霰，一树小窗前。
小长干曲
作者：朱彝尊
朝代：清
体裁：五言绝句

江水东流急，风波正未安。郎今何处去，留妾小长干。
少年子
作者：朱彝尊
朝代：清
体裁：五言绝句

臂上黑彫弧，腰閒金仆姑。突骑五花马，射杀千年狐。
少年游·清溪一曲板桥斜
作者：朱彝尊
朝代：清

清溪一曲板桥斜，杨柳暗藏鸦。旧事巫山，朝云赋罢，梦里是生涯。而今追忆曾游地，无数断肠花。塘上燕子，梁间燕子，飞去入谁家。
屈五来自白下期作山阴之游
作者：朱彝尊
朝代：清
体裁：五言律诗

楚调闻高唱，吴航下旧京。凉秋八九月，招我固陵城。射的仙人去，笼鹅道士迎。明湖凡几曲，携手镜中行。
山坡羊·双林庵
作者：朱彝尊
朝代：清
体裁：曲

凉云池面，残阳台殿，绿槐不吐青虫线。闸河浅，寺门偏，蹇驴斜背风中纤。可惜马蹄归路远，船桥那边，莲红一剪。
山坡羊·饮池上
作者：朱彝尊
朝代：清
体裁：曲

昏鸦初定，凉蝉都静，丝丝鱼尾残霞剩。渚烟冷，露华凝，香筒笑卷青荷柄。我醉欲眠君又醒，筝帘内声，灯花外影。
山塘纪事二首·其一
作者：朱彝尊
朝代：清
体裁：五言律诗

寒食山塘路，游人队队偕。桁杨充罪隶，箫鼓导神牌。红粉齐当牖，银花有堕钗。殷勤短主簿，端笏立阼阶。
山塘纪事二首·其二
作者：朱彝尊
朝代：清
体裁：五言律诗

神来官道拥，祝祭厉坛仍。活脱青袍引，纵横绣幰乘。巫风书具训，奢俗礼宜惩。手版纷纷集，吾怜张季鹰。
山晓园联
作者：朱彝尊
朝代：清
体裁：联

不设樊篱，恐风月被他拘束；大开户牖，放江山入我襟怀。
山花子
作者：朱彝尊
朝代：清
体裁：词

约指曾遗白玉环，避风频护画屏山。偷把红笺书恨字，绿窗间。梦好不妨亭午续，日长只合小门关。爱拾生香悬肘后，鹧鸪斑。
山阴客舍送高舍人还胶州
作者：朱彝尊
朝代：清
体裁：七言绝句

公子翩翩狐白裘，向予长揖返胶州。西陵松柏阊门柳，系马春风何处楼。
山阴客舍题高布衣莼乡钓师图二首·其一
作者：朱彝尊
朝代：清
体裁：七言绝句

蛤蜊菰叶横塘曲，细雨斜风西塞山。争似莼乡好秋色，轻舟容与水云间。
山阴客舍题高布衣莼乡钓师图二首·其二
作者：朱彝尊
朝代：清
体裁：七言绝句

爱餐花港鸡头芡，更采湘湖雉尾莼。踏浪缘流无不可，只休惊起浣纱人。
山阴苦雨酬谢处士
作者：朱彝尊
朝代：清
体裁：五言律诗

坐见天公笑，何时后土乾。游人三月罢，烟树六陵攒。苦雨同张协，佳书报谢安。濠梁有高兴，春水更宜看。
山阴送叶六还当湖
作者：朱彝尊
朝代：清
体裁：七言绝句

画舸乘风一叶轻，红亭相送客相迎。最怜小史如初日，不劝离筵到五更。
山阴道歌送沈十二
作者：朱彝尊
朝代：清
体裁：古风

我从山阴来，却忆山阴道。客舍高歌一送君，江南愁思盈芳草。芳草碧迢迢，离人千里遥。青山谢公屐，白马伍胥潮。潮来潮去春江路，行车远发西陵渡。云暗清溪梅市空，风吹修竹柯亭暮。迤逦镜湖边，中流记采莲。樵风空旧迹，沉酿自成川。谁家青翰长相见，何处红妆不可怜。溪风桥，云门寺，流泉淙淙石齿齿。我昔爱奇未到此，送君远游从此始，直上秦山望海水。
山阴雨霁同杨大游郊外饮朱廿二墓下
作者：朱彝尊
朝代：清
体裁：古风

箪醪河边閒杖藜，道逢酒伴相招携。醉向南邻抱被宿，际晓不听天鸡啼。醒来忽惊海日出，披衣却步无东西。残流小草水决决，舍南舍北犹春泥。扬云不晓事，要我登会稽。香炉乍见紫烟起，石篑尚有阴云低。坐我石桥上，影落桥下溪。笑看屐齿折，未得凌丹梯。敝车羸马寒食下，感念同游泪盈把。新鬼今从故鬼邻，百年谁是长年者。我今持杯一劝君，有酒且对刘伶坟。从教浣女溪头曲，并入山阳笛里闻。
山雪
作者：朱彝尊
朝代：清
体裁：五言律诗

山雪消犹未，江梅冻已残。龙蛇翻远蛰，鸟雀凛相看。短服装绵少，深杯入手乾。今宵闻击柝，转忆北城寒。
岁暮送张生还吴
作者：朱彝尊
朝代：清
体裁：七言绝句

四野同云淰淰寒，只应小住共春盘。怀归潘岳真多事，遗挂重思面壁看。
岭外归舟杂诗十六首·其一
作者：朱彝尊
朝代：清
体裁：七言绝句

黄木湾西庙鼓挝，春潮漾漾没蒲芽。翻嫌二月归程早，一路攀枝未作花。
岭外归舟杂诗十六首·其七
作者：朱彝尊
朝代：清
体裁：七言绝句

棹郎乡里面都黔，撑尽筠篙秃指尖。水饭乾鱼乌榄豉，生来不食广州盐。
岭外归舟杂诗十六首·其三
作者：朱彝尊
朝代：清
体裁：七言绝句

枕外潮鸡报二更，胧胧月厎暗潮生。客心最喜舟师健，贪趁朝霞半日晴。
岭外归舟杂诗十六首·其九
作者：朱彝尊
朝代：清
体裁：七言绝句

新开花县压层峦，群盗停探赤白丸。不是合阳王给事，浈阳行旅至今难。
岭外归舟杂诗十六首·其二
作者：朱彝尊
朝代：清
体裁：七言绝句

蛮江豆䓻一丛丛，牡蛎墙围半亩宫。贪看河头采珠女，轻帆不趁酒旗风。
岭外归舟杂诗十六首·其五
作者：朱彝尊
朝代：清
体裁：七言绝句

三水城楼照落霞，渔村处处见捞虾。夜来欸乃听新曲，不是渔家是笛家。
岭外归舟杂诗十六首·其八
作者：朱彝尊
朝代：清
体裁：七言绝句

紫楝花香映水窗，舟从大庙出奔泷。晚来欲雨犹未雨，峡里鹧鸪啼一双。
岭外归舟杂诗十六首·其六
作者：朱彝尊
朝代：清
体裁：七言绝句

飞来寺脚束江涛，径入双林磴转高。怪道褰帘蝴蝶至，军持新插紫山桃。
岭外归舟杂诗十六首·其十
作者：朱彝尊
朝代：清
体裁：七言绝句

山坳一水忽分流，两岸多停楚客舟。夜半东风齐笑语，月明打鼓上连州。
岭外归舟杂诗十六首·其十一
作者：朱彝尊
朝代：清
体裁：七言绝句

弹子矶高高插天，篷窗未许客安眠。寻常一色四更月，独有此山啼杜鹃。
岭外归舟杂诗十六首·其十三
作者：朱彝尊
朝代：清
体裁：七言绝句

修仁渡接始兴江，半挂魔幢半佛幢。记得三枫旧曾泊，更无风雨打船窗。
岭外归舟杂诗十六首·其十二
作者：朱彝尊
朝代：清
体裁：七言绝句

曲江门外趁新墟，采石英州画不如。买得六峰怀袖里，携归好伴玉蟾蜍。
岭外归舟杂诗十六首·其十五
作者：朱彝尊
朝代：清
体裁：七言绝句

青簩竹尾凤毛纤，银箸滩头石角尖。五里一泷成十里，虚劳估客记邮签。
岭外归舟杂诗十六首·其十六
作者：朱彝尊
朝代：清
体裁：七言绝句

雄州郭外万人家，小店临流大道斜。才是野蔷薇落后，白花开遍苦丁茶。
岭外归舟杂诗十六首·其十四
作者：朱彝尊
朝代：清
体裁：七言绝句

澹公山水入奇怀，陆守频营绣佛斋。白社风流今已尽，更谁说法上丹崖。
岭外归舟杂诗十六首·其四
作者：朱彝尊
朝代：清
体裁：七言绝句

船头酾酒佛山过，七尺乌篷疾似梭。行到西南旧时驿，惊心榕树已无多。
岭海将归梁吉士佩兰载酒邀同屈大均陈恭尹吴韦王准陈
作者：朱彝尊
朝代：清

飞楼压高城，人天纳万籁。登临信可娱，矧与群彦会。吉士澹荡人，偕行屏轩盖。论交半簦笠，杂坐缓巾带。樽中酒如泉，海大鱼作鲙。款款话别悰，迢迢念归旆。于焉感昔游，兹楼在晻霭。凝思蹑丹梯，兴发不可奈。惟时建雄藩，自比夜郎大。邸中凿园池，巧匠恣雕绘。水亭拟舟梁，山木徒枞桧。长姣罗美人，管库敛文贝。因之设厉禁，游者心钳釱。一闭金兽镮，廿年委榛荟。修蛇穴其中，妖鸟叫其外。虽免劫火焚，终遭飓风害。人事戒满盈，天意恶侈忲。六师一以移，汉将齐下濑。刘王旧花坞，金粉尽淘汰。今来纵游观，足以动深慨。觞罢复凭阑，远目豁蒙{榷去木加弓}。祝融方司南，尉陀台占兑。万井郁参差，百谷互阳昧。人影数沙虫，林梢亚蓬艾。我非云中君，何缘出尘壒。少陵有遗诗，将老斯游最。
岭海将归梁吉士载酒邀同屈陈吴王陈梁季燕集五层楼席上分赋得会字
作者：朱彝尊
朝代：清
体裁：古风

飞楼压高城，人天纳万籁。登临信可娱，矧与群彦会。吉士澹荡人，偕行屏轩盖。论交半簦笠，杂坐缓巾带。樽中酒如泉，海大鱼作鲙。款款话别悰，迢迢念归旆。于焉感昔游，兹楼在晻霭。凝思蹑丹梯，兴发不可奈。惟时建雄藩，自比夜郎大。邸中凿园池，巧匠恣雕绘。水亭拟舟梁，山木徙枞桧。长姣罗美人，管库敛文贝。因之设厉禁，游者必钳釱。一闭金兽镮，廿年委榛荟。修蛇穴其中，妖鸟叫其外。虽免劫火焚，终遭飓风害。人事戒满盈，天意恶侈忲。六师一以移，汉将齐下濑。刘王旧花坞，金粉尽淘汰。今来纵游观，足以动深嘅。觞罢复凭阑，远目豁矇�。祝融方司南，尉陀台占兑。万井郁参差，百谷互阳昧。人影数沙虫，林梢亚蓬艾。我非云中君，何缘出尘壒。少陵有遗诗，将老斯游最。
岳忠武王墓
作者：朱彝尊
朝代：清

宋室偏安日，真忘帝业艰。但愁诸将在，不计两宫还。鄂国英雄士，淮阳伯仲间。策名先部曲，薄伐自江关。赤县期全复，黄河渡几湾。龙庭生马角，雪窖视刀镮。城下盟何急，师中诏已颁。盈庭尊狱吏，囊木谢朝班。相狡妻兼煽，和成主愈孱。长城隳道济，大勇丧成覸。旧井银瓶失，高坟石虎闲。铭功存版碣，铸像列顽奸。旷世心犹感，经过泪独潸。传闻从父老，流恨满湖山。朔骑频来牧，南枝尚可攀。墓门人寂寞，江树鸟绵蛮。宿草经时绿，秋花满目斑。依然潭水月，终古照潺湲。
岳忠武王墓
作者：朱彝尊
朝代：清
体裁：五言排律

宋室偏安日，真忘帝业艰。但愁诸将在，不计两宫还。鄂国英雄士，淮阴伯仲间。策名先部曲，薄伐自江关。赤县期全复，黄河度几湾。龙庭生马角，雪窖视刀镮。城下盟何急，师中诏已颁。盈庭尊狱吏，囊木谢朝班。相狡妻兼煽，和成主愈孱。长城隳道济，大勇丧成�。旧井银瓶失，高坟石虎閒。铭功存版碣，铸像列神奸。旷世心犹感，经过泪独潸。传闻从父老，流恨满湖山。朔骑频来牧，南枝尚可攀。墓门人寂寞，江树鸟缗蛮。宿草经时绿，秋花满目斑。依然潭水月，终古照潺湲。
峡山飞来寺
作者：朱彝尊
朝代：清

花宫萧瑟暮云间，绝磴藤萝迥莫攀。一自高风留帝子，至今修竹满空山。澄潭犀去沈金锁，古洞猿归带玉环。此夕登舻浑不寐，更教沿月弄潺湲。
峡山飞来寺
作者：朱彝尊
朝代：清
体裁：七言律诗

花宫萧瑟暮云间，绝磴藤萝迥莫攀。一自高风留帝子，至今修竹满空山。澄潭犀去沉金锁，古洞猿归带玉环。此夕登舻浑不寐，更教沿月弄潺湲。
崇安孔明府招饮县斋池上赋赠二首·其一
作者：朱彝尊
朝代：清
体裁：五言律诗

宛转桥当户，玲珑竹引泉。官斋如此少，地主况能贤。白鸟巢琴阁，红鳞动酒船。尽驱胥史往，清话得缠绵。
崇安孔明府招饮县斋池上赋赠二首·其二
作者：朱彝尊
朝代：清
体裁：五言律诗

一县皆山水，尤奇是幔亭。从君乞小艇，导我入回汀。羽蜕黄心木，苔皴白石铭。遗文当不少，归日补图经。
崧台晚眺
作者：朱彝尊
朝代：清

杰阁临江试独过，侧身天地一悲歌。苍梧风起愁云暮，高峡晴开落照多。绿草炎洲巢翠羽，金鞭沙市走明驼。平蛮更忆当年事，诸将谁同马伏波。
巡抚宋公以新雕苏诗施注见贻赋谢
作者：朱彝尊
朝代：清
体裁：七言律诗

元祐罪人编年诗，谁其注者施元之。中丞访得嘉泰本，上客为补由仪辞。梅溪旧笺付酱瓿，傅稚遗楷传漕司。衰龄拨书反覆读，笑比黠鼠衔姜时。
巫山一段云·浈江道中
作者：朱彝尊
朝代：清
体裁：词

晓鹭栖危石，风榆落小钱。绿杨如发雨如烟。两岸子规天。浦树遥如待，云沙静渺然。落霞红衬贾人船。风正一帆悬。
巫山一段云·题毛子霞小像
作者：朱彝尊
朝代：清
体裁：词

赋料扬雄敌，诗传谢朓清。凌云笔札意纵横。到处有逢迎。老得沧洲趣，归来物外情。俨然天竺古先生。图画表冲盈。
席上留别陆兄
作者：朱彝尊
朝代：清
体裁：五言律诗

但秉中宵烛，重为旅客吟。骊驹即长道，丝竹本哀音。越峤停云远，秦关落日阴。无劳岐路别，酒坐已沾襟。
席上赠陆生三首·其一
作者：朱彝尊
朝代：清
体裁：七言绝句

江东陆弟擅风流，负笈今为万里游。画取燕台山近远，黄云白雪一时愁。
席上赠陆生三首·其三
作者：朱彝尊
朝代：清
体裁：七言绝句

风雪寒凝老树枝，蟹螯深夜且同持。前身定是周邦彦，醉里能歌片玉词。
席上赠陆生三首·其二
作者：朱彝尊
朝代：清
体裁：七言绝句

芳筵鲑菜故乡同，刻烛藏钩漏未终。闭户须为十日饮，衔杯最爱百分空。
常山山行
作者：朱彝尊
朝代：清
体裁：古风

常山玉山相去百里许，山行十人九商贾。肩舆步担走不休，四月温风汗如雨。劝客何不安坐湖口船，船容万斛稳昼眠。苔云此间苦亦乐，且免关吏横索钱。
幔亭
作者：朱彝尊
朝代：清
体裁：五言绝句

白石留遗板，红云失旧裀。要知幔亭会，亦是避秦人。
平湖乐·墨梅
作者：朱彝尊
朝代：清
体裁：词

斜飞蝴蝶扑枝园，点点惊愁眼，疏影依然。水清浅，嫩寒天。墨痕淡处珊瑚软，似曾相识，稽山风雪，一树晚窗前。
平蜀诗十三章
作者：朱彝尊
朝代：清
体裁：四言诗

皇帝圣哲，靡远勿瞻。南谐北燮，西被东渐。蠢尔不庭，凭阻滇黔。爰踞巴蜀，以逞戈铦。（一章）皇帝曰咨，元戎是敕。欲宣武功，诞敷文德。寇众来挑，我坚垒壁。匪久其师，恤民之力。（二章）民力既恤，士气孔扬。我车我牛，我仓我箱。刍茭菽粟，在巘在冈。万夫豫附，万马腾骧。（三章）魁渠肆殄，枭谋日阻。帝曰可哉，命整云旅。分镳以驰，扬旌负羽。或扼其吭，或击其膂。（四章）赫赫奋威，师度七盘。既下葭萌，入阆中关。桓桓勇略，鸟道钩援。绵井既收，遂复锦官。（五章）如彼东瀛，用注萤爝。如彼冲风，用卷秋萚。昧雉斯经，穷兽乃缚。彻其帜竿，清我堠柝。（六章）蜀之黄发，植杖以遨。蜀之黄口，联臂而谣。壶则有浆，箪则有醪。或徯于野，或迓于郊。（七章）乃疆乃理，桤林棘路。尔宅尔田，轻尔徭赋。巴贡其笺，賨输其布。栈谷梯山，千里褰溯。（八章）捷书夜奏，彻于宸聪。午门斯启，宣示臣工。小大稽首，蹈舞攸同。庭燎晢晢，光如日中。（九章）我出我师，正月初吉。至于益部，曾不旬日。矫矫虎臣，殆罕其匹。帝心是嘉，首用迁秩。（十章）人亦有言，师克在和。惟此成功，庙算实多。贰者勿族，降者勿苛。皇仁之溥，四国是吪。（十一章）井络既平，坤垠式奠。蒙诏牂牁，载归赤县。皇帝神武，俾脩组练。亦有昆池，于焉习战。（十二章）圣有恒训，儆戒无虞。凡百有位，职思其居。勿谓外宁，官守或渝。小臣作诗，以赞吁谟。（十三章）
平陵东
作者：朱彝尊
朝代：清
体裁：古风

平陵东，蒿艾蓬。尔为谁，劫义公。摐者金，伐者鼓。缚义公，大旗下。帐前力士头虎毛，传呼欲下五尺刀。如可赎，君归卖白马，我归卖黄犊。
广信
作者：朱彝尊
朝代：清
体裁：五言律诗

信州风物好，倦旅亦开颜。滩响层层石，林疏面面山。狎鸥飞不去，放犊饮初还。夜火浮桥外，连船当户�。
应天长·郑云直招饮虎丘酒肆
作者：朱彝尊
朝代：清
体裁：词

三山晓径，七塔夜灯，曾同闽峤游屐。零雨断蓬，别后迢迢梦魂隔。西丘寺，一片石。爱绿树、浓阴攲侧。风林杪、未敛斜阳，独照蝉翼。六载一相逢，杯酒才持，那知是离席。不见赤阑桥下，催人有兰鹢。荆高侣，燕市北。肯忘了、江乡秋色。红莲饭，玉破鲈鱼，须待归客。
度大庾岭
作者：朱彝尊
朝代：清

雄关直上岭云孤，驿路梅花岁月徂。丞相祠堂虚寂寞，越王城阙总荒芜。自来北至无鸿雁，从此南飞有鹧鸪。乡国不堪重伫望，乱山落日满长途。
度紫溪岭
作者：朱彝尊
朝代：清
体裁：古风

征夫就炊烟，我亦治草具。一饭免饥劬，亭午复前路。隔溪辨微径，千年树根渡。不知身渐高，下视千年树。我行方霁心，我仆已窘步。登顿力苦疲，岩椒且小驻。开襟纳凉风，植杖一反顾。却指来处村，茫茫堕云雾。
度骆马湖
作者：朱彝尊
朝代：清
体裁：七言律诗

自从前度黄河决，董口填淤骆马过。夫柳至今喧里巷，客帆终觉厌风波。东南民力愁先竭，西北源泉弃尚多。安得岁星长守越，年年挽粟上盘涡。
庾岭三首·其一
作者：朱彝尊
朝代：清
体裁：古风

不随野雀栖，不挹斜阶流。顾兹非我乡，胡然久滞留。侵星陟长阜，亭午次崇丘。丸丸青松偃，郁郁玄云浮。有渰自东来，毕景忽西遒。征夫念独宿，徒御方相尤。
庾岭三首·其三
作者：朱彝尊
朝代：清
体裁：古风

夙驾踰秦岭，连冈势逶迤。一为愁霖唱，慨彼东山诗。沾我征衣裳，素丝以为缁。不愁裳衣湿，所嗟徒御饥。薄寒忽中人，不异三秋期。言旋虽云乐，翻使我心悲。
庾岭三首·其二
作者：朱彝尊
朝代：清
体裁：古风

相尤夫何为，独宿在车下。往矣岁聿除，来思月惟夏。大仪互回游，芳华两徂谢。回车感长途，如岁匪遥夜。我马既已瘏，征夫本靡暇。曰旦候鸡鸣，严程起夙驾。
延平晚宿
作者：朱彝尊
朝代：清
体裁：七言绝句

两两浮桥趁浦斜，居人分占白鸥沙。瓜瓤豆荚迎船卖，只欠南乡泽泻花。
建阳
作者：朱彝尊
朝代：清
体裁：七言律诗

徽公旧是建阳居，竹树清疏画不如。讲席至今留未改，人情大抵好相于。得观云谷山头水，恣读麻沙里下书。此意残年仍莫遂，扁舟欲去转踌躇。
弋阳
作者：朱彝尊
朝代：清
体裁：五言律诗

城小斜依壁，门开近面江。陂仍仙令迹，歌换楚人腔。辣阘山无树，峥嵘石满泷。多情砖塔影，十里逐蓬窗。
张处士钓风图
作者：朱彝尊
朝代：清
体裁：七言绝句

渔师蟹舍近西泠，露苇风杨岸岸青。我亦年来撑钓艇，秋花却少研头瓶。
归
作者：朱彝尊
朝代：清
体裁：五言律诗

江南春事早，二月已飞花。眼见芳菲尽，吾生信有涯。妻儿空待米，风雨独还家。自断无长策，何劳感岁华。
归次皋亭山作
作者：朱彝尊
朝代：清
体裁：七言律诗

去年雨雪桃花岭，此日烟波槜李船。相值皋亭山上月，离家一十二回圆。沧江游子愁心剧，白发高堂望眼穿。行李自怜垂橐返，田园生计转茫然。
归次西小江行舟被捉夜宿蔡村田舍二首·其一
作者：朱彝尊
朝代：清
体裁：五言律诗

石壕逢小吏，日暮捉人船。断续清江树，冥濛细雨天。一身无倚著，三命苦迍邅。亟把迷津问，萧山何处边。
归次西小江行舟被捉夜宿蔡村田舍二首·其二
作者：朱彝尊
朝代：清
体裁：五言律诗

野老原头立，逢迎礼数增。江村寒抱被，茅屋夜张灯。兵革愁何极，桑麻话未能。为言官道近，一舍是西兴。
归田欢·柯翰周见过村舍夜话，即归朝欢
作者：朱彝尊
朝代：清
体裁：词

寂寞江天云雾里。破屋数间而已矣。风光便是武陵春，逍遥自有蒙庄子。起来花满地。清溪一道穿桃李。辟前轩，田风拂拂，得酒且欢喜。盘餐市远无兼味，客到但知留一醉。浊醪粗饭任吾年，凭君莫话封侯事。外物非本意。世情付与东流水。为君题、洞天石扇，丘壑趣如此。
当垆曲
作者：朱彝尊
朝代：清
体裁：七言绝句

吴姬春酒解当垆，随意丝绳泻玉壶。五马漫誇秦氏女，双鬟愁杀霍家奴。
录别
作者：朱彝尊
朝代：清
体裁：古风

飘飘山上云，决决沟中水。居人语前除，行子夜中起。揽衣候鸡鸣，束带复隐几。上堂辞严亲，入室慰妻子。戚戚对弟昆，依依向邻里。临当掩柴扉，行复顾桑梓。眷彼双飞鸿，徘徊不能已。
彝公过
作者：朱彝尊
朝代：清
体裁：五言律诗

迟客无三径，浮杯自独园。林栖堪永日，瓢饮坐忘言。竹户青虫网，荷风翠鸟翻。更看凉月上，徙倚向南轩。
彭城道中咏古二首·其一
作者：朱彝尊
朝代：清
体裁：五言绝句

旧社枌榆改，寒云芒砀收。山风吹野火，飞度斩蛇沟。
彭城道中咏古二首·其二
作者：朱彝尊
朝代：清
体裁：五言绝句

博浪飞椎后，圯桥进履年。无人知偶语，况有素书传。
彭山即事
作者：朱彝尊
朝代：清
体裁：七言绝句

谁家三妇艳新妆，静锁葳蕤春日长。一出浣纱行石上，飞来无数紫鸳鸯。
徐公小像二首·其一
作者：朱彝尊
朝代：清
体裁：七言绝句

缁尘十丈罨东华，快马明驼觳觫车。谁似先生销夏处，水亭风幔俯云沙。
徐公小像二首·其二
作者：朱彝尊
朝代：清
体裁：七言绝句

一编青竹万蟫鱼，东马南狐总不如。官烛两条人半臂，笑他红杏宋尚书。
徐吏部招饮西湖回舟即事
作者：朱彝尊
朝代：清
体裁：七言绝句

吴姬纤手抱云和，花下回船烛下歌。此夕缘流思并载，愁人无那月明多。
徐尚书载酒虎坊南园联句
作者：朱彝尊
朝代：清
体裁：古风

夜市灯荧荧，晨衙鼓紞紞。试瞻十二衢，何人事游览。吾党脱朝簿，甘与世味淡。初疑谏果食，渐似都蔗啖。驾言适丘园，尘虑益澹澉。取径衣乍褰，入门首先顉。循廊无坦步，引縆得危揽。高下屋四隅，其中乃习坎。穿池注嵚嵌，搆草当蕴菼。非无鹤在沙，亦有鱼聚椮。移情欣鸟音，侧足避花莟。层楼窗面面，远目水黕黕。际此日载扬，可以释愁黪。矧饶冻春醪，因之沥诗胆。满酌金屈卮，并坐绿头毯。行厨少新烹，粗饭有遗糁。司寇珍庖盈，尚虑客顑颔。说礼何铿铿，升车必抱椠。冢宰论春秋，凡例屏赵啖。观其竖一义，坚锐不可撼。太史述旧闻，意欲阐幽闇。群书拥户栋，散纸满箱䉞。姜生老不遇，其气颇虓阚。譬之珠在渊，光彩讵能掩。趋陪固所愿，赏誉夫岂敢。将毋餍燔炰，嚼及菖蒲歜。论议或异同，片言耻阿�。共此千秋心，方寸默相感。坐久归反慵，临分袪再揽。起视天坛烟，如云出封䃭。堂坳虽一杯，五月有菡萏。相期避暑游，复此安灶�。
徐检讨纸扇读修上人诗爱其清逸上人时访余放鹤洲余留吴不值却寄以诗
作者：朱彝尊
朝代：清
体裁：七言律诗

少年上人足佳句，清似玉壶一段冰。绝倒垂虹旧亭长，来寻放鹤老诗朋。迂辛短李许谁和，癞可瘦权知不能。何日扁舟携白簏，联吟竹屋夜窗灯。
得三十五弟杭州书
作者：朱彝尊
朝代：清
体裁：五言绝句

司训吾家弟，封书忽见招。红荷花十里，开到定香桥。
得张舍人皖口书却寄
作者：朱彝尊
朝代：清
体裁：七言律诗

六年不见张右史，忽诵秦游一卷诗。韩孟元刘无定格，尤萧范陆有馀师。归逢滦鲫堆盘日，到及江花夹岸时。试计合并何地好，须凭来雁慰相思。
得谭七表兄西陵书集杜
作者：朱彝尊
朝代：清
体裁：七言律诗

虾菜忘归范蠡船，断肠分手各风烟。更为后会知何地，自断此生休问天。纵酒欲谋良夜醉，将诗不必万人传。江山路远羁离日，郭外谁家负郭田。
得龚岭南书却寄
作者：朱彝尊
朝代：清
体裁：七言律诗

别雁横汾信去留，何时漂转入端州。天边消息初踰岭，战后江山独上楼。草檄砚开鸲鹆润，归帆云暝鹧鸪愁。回怜十载相逢地，晋府街东并马游。
御茶园歌
作者：朱彝尊
朝代：清
体裁：古风

枞金伐鼓声喧嘈，岁签二百五十户，须知一路皆驿骚。山灵丁此亦太苦，又岂有意贪牲醪。封题贡入紫檀殿，角盘瘿枕怯薛操。小团硬饼捣为雪，牛潼马乳倾成膏。君臣第取一时快，讵知山农摘此田不毛。先春一闻省帖下，樵丁荛竖纷逋逃。入明官场始尽革，厚利特许民搜掏。残碑断臼满林麓，西皋茅屋连东皋。自来物性各有殊，佳者必先占地高。云窝竹窠擅绝品，其居大抵皆岩嶅。兹园卑下乃在隰，安得奇茗生周遭。但令废置无足惜，留待过客閒游遨。古人试茶昧方法，椎钤罗磨何其劳。误疑爽味碾乃出，真气已耗若醴餔其糟。沙溪松黄建蜡面，楚蜀投以姜盐熬。杂之沉脑尤可憾，陆羽见此笑且咷。前丁后蔡虽著录，未免得失存讥褒。我今携鎗石上坐，箬笼一一解绳绦。冰芽雨甲恣品第，务与粟粒分锱毫。
御试省耕诗二十韵
作者：朱彝尊
朝代：清
体裁：五言排律

长乐虬钟启，端门羽仗排。良辰元已近，暄景暮春佳。帝念勤民切，群情望幸皆。蘋风吹近远，兰泽洗氛霾。衔尾中流鹢，拳毛内厩騧。农舆沾雨露，俞骑束鞞靫。沙柳津亭岸，山松驿路牌。西畴一以望，东作此时偕。于耜分原上，提筐馌水涯。杏花殷似火，菖叶小于钗。巷静饧箫市，烟澄土锉柴。仓庚飞习习，布谷语喈喈。乐事纡乾顾，丰年协睿怀。歌时成夏谚，行处即尧阶。帐殿开黄屋，人家绕翠厓。定知先稼穑，力为减徭差。吉日宣王祷，空同轩后斋。星躔齐北拱，声教已南谐。曲渚宜浮洛，芳尊迥胜淮。宸游多悦豫，振旅入天街。
御风图为魏题扇
作者：朱彝尊
朝代：清
体裁：七言绝句

渡海天王太崛奇，出关老子苦驱驰。未如拔地乘风好，万里云山恣所之。
徵招·红桥书所见
作者：朱彝尊
朝代：清
体裁：词

夕阳红板桥西路，蘋风细吹无浪。伫立柁楼人，罢中流兰桨。淡妆宜映水，弄西子、千丝渔网。紫鳞青鲫，深沉不见，几曾波上。谁会小桥幽，疏篱绽、玉面朱唇遥向。生怕冶游逢，把缆侵舟傍。篷窗徐掩，但听几度、采菱歌响。空余得，沙鹭娟娟，也伴人惆怅。
德藏寺咏古迹五首 其一 双塔
作者：朱彝尊
朝代：清
体裁：五言绝句

寺门双塔并，夕照挂林西。影落东湖曲，参差终不齐。
德藏寺咏古迹五首 其三 浦花堂
作者：朱彝尊
朝代：清
体裁：五言绝句

百里鲁公浦，风荷岸岸香。金沙谁布地，传是道宣房。
德藏寺咏古迹五首 其二 梓径
作者：朱彝尊
朝代：清
体裁：五言绝句

入寺一径分，文梓昔无数。想见独吟人，赤脚踏红雨。
德藏寺咏古迹五首 其五 山月池
作者：朱彝尊
朝代：清
体裁：五言绝句

海山一片月，终古照池水。当年人定钟，声闻十八里。
德藏寺咏古迹五首 其四 松风台
作者：朱彝尊
朝代：清
体裁：五言绝句

松树已无干，松风旧有台。华亭初不远，定有鹤飞来。
忆少年
作者：朱彝尊
朝代：清

飞花时节，垂杨巷陌，东风庭院。重帘尚如昔，但窥帘人远。叶底歌为梁上燕，一声声伴人幽怨。相思了无益，悔当初相见。
忆少年·一钩斜月
作者：朱彝尊
朝代：清

一钩斜月，一声新雁，一庭秋露。黄花初放了，小金铃无数。燕子已辞秋社去，剩香泥，旧时帘户。重阳将近也，又满城风雨。
忆少年·飞花时节
作者：朱彝尊
朝代：清
体裁：词

飞花时节，垂杨巷陌，东风庭院。重帘尚如昔，但窥帘人远。
叶底歌莺梁上燕，一声声伴人幽怨。相思了无益，悔当初相见。
忆河豚二首·其一
作者：朱彝尊
朝代：清
体裁：五言律诗

正月河豚美，尝时下箸贪。未应居海曲，翻遣忆江南。野老匙真滑，西施乳更甘。还持春酒榼，烂醉与朋簪。
忆河豚二首·其二
作者：朱彝尊
朝代：清
体裁：五言律诗

下若槎头鲙，松江巨口鲈。嘉鱼吾所欲，美味尔终输。一食轻生惯，频年入馔无。故乡弛海禁，应得饱春厨。
忆王孙
作者：朱彝尊
朝代：清
体裁：词

黄芦红蓼白蘋洲。一水东西南北流。旧日秋娘尚在不。石桥头。柳外斜阳花外楼。
忆王孙·后游
作者：朱彝尊
朝代：清
体裁：词

平田渺渺独伤春。两岸桃花夹去津。一种佳游事也均。草如茵。不见当时劝酒人。
忆王孙·夜泛鉴湖
作者：朱彝尊
朝代：清
体裁：词

天边新月两头纤。镜里晴山万点尖。小棹乌篷不用帘。夜厌厌。渐觉微风衣上添。
忆王孙·探梅
作者：朱彝尊
朝代：清
体裁：词

一株斜映竹篱门。涧户芳烟接水村。摇荡春心似梦魂。水云昏。静爱寒香扑酒樽。
忆王孙·春游
作者：朱彝尊
朝代：清
体裁：词

清江一曲柳千条。日出三竿春雾消。上苑梅香雪里飘。马萧萧。渌水斜通宛转桥。
忆王孙·歌席
作者：朱彝尊
朝代：清
体裁：词

娇歌急管杂青丝。烛暗香残坐不辞。细雨春风花落时。暗相思。若问旁人那得知。
忆王孙·汤公枚郑文溪柯翰周饮酒肆
作者：朱彝尊
朝代：清
体裁：词

花南水北雨濛濛。十里莺啼绿映红。叶叶春衣杨柳风。出城东。笑入吴姬酒肆中。
忆王孙·济南元夕
作者：朱彝尊
朝代：清
体裁：词

今年春色胜常年。遥望笙歌隔水烟。何处风光不眼前。月如弦。从未团圆直到圆。
忆王孙·镜湖秋思
作者：朱彝尊
朝代：清
体裁：词

越山重叠越溪斜。竹浦风回雁弄沙。几个轻舟在若邪。摘莲花。江月相随直到家。
忆王孙·题沈式功双溪草堂
作者：朱彝尊
朝代：清
体裁：词

浴凫飞鹭晚悠悠。堤下连樯堤上楼。红蓼花疏水国秋。采莲舟。直到门前溪水流。
忆秦娥
作者：朱彝尊
朝代：清
体裁：词

问问，问了翻添闷。车軞，催送车香一缕尘。枇杷花下重门掩，怅望天涯远。凝思，梦见应过相见时。
忆高徵士三首·其一
作者：朱彝尊
朝代：清
体裁：七言绝句

苦忆莼乡一钓师，捉将官里去多时。匠门自闭潮生阁，寂寞张为主客诗。
忆高徵士三首·其三
作者：朱彝尊
朝代：清
体裁：七言绝句

蓟丘风雪最夭斜，何处停车问酒家。此日联吟遗一老，僧房独对海红花。
忆高徵士三首·其二
作者：朱彝尊
朝代：清
体裁：七言绝句

西华东望禁垣重，靴厎霜花晓更浓。料得簪毫趋朵殿，惊心怕后丑时钟。
怀上方山二首·其一
作者：朱彝尊
朝代：清
体裁：七言律诗

不到上方三岁久，茅茨长想结山隈。尽移细石教泉下，乱插繁花把径开。倦客春深归未得，故人书寄约重来。水筒云碓安排易，只欠江南绕屋梅。
怀上方山二首·其二
作者：朱彝尊
朝代：清
体裁：七言律诗

百丈霞梯涧户扃，层崖依旧入天青。花源未有秦人住，屐齿曾同谢客经。殷地昏钟催夜月，过桥春水续寒汀。精蓝近结支纤侣，准拟松根煮茯苓。
怀严客岭南
作者：朱彝尊
朝代：清
体裁：五言律诗

老去严夫子，辞家久不回。升沉安可问，时命转堪哀。尚有高堂在，曾无驿使来。遥怜望乡处，日上越王台。
怀乡口号八首·其一
作者：朱彝尊
朝代：清
体裁：七言绝句

醧舫西偏尽竹梧，紫微山石尽教铺。儿孙乡里堪娱日，不用千金买佛奴。
怀乡口号八首·其七
作者：朱彝尊
朝代：清
体裁：七言绝句

司农泉石向来耽，徐稚同游饮必酣。梦想溪山真意好，戛天修竹水亭南。
怀乡口号八首·其三
作者：朱彝尊
朝代：清
体裁：七言绝句

碧漪坊里谭公宅，鸭脚清阴半亩馀。最忆儿时好兄弟，树根同读五车书。
怀乡口号八首·其二
作者：朱彝尊
朝代：清
体裁：七言绝句

先人旧宅北门栖，舍后斜阳塔影低。门径伤心难再问，梦魂犹绕旧沙堤。
怀乡口号八首·其五
作者：朱彝尊
朝代：清
体裁：七言绝句

墨林遗宅道南存，词客留题尚在门。天籁图书今已尽，紫茄白苋种诸孙。
怀乡口号八首·其八
作者：朱彝尊
朝代：清
体裁：七言绝句

方外能诗数复公，结茅初地虎溪同。词人寂寞宜过此，一舸月明湖水东。
怀乡口号八首·其六
作者：朱彝尊
朝代：清
体裁：七言绝句

旧游俞缪日过从，三李衔杯兴最浓。明月绿窗期沈约，白盐赤米问周颙。
怀乡口号八首·其四
作者：朱彝尊
朝代：清
体裁：七言绝句

旧日园林半已荒，惟馀曲水绕芳塘。少年最忆春游好，曾向颜家看海棠。
怀朱山人
作者：朱彝尊
朝代：清
体裁：五言绝句

别时桂树秋，相送衡门夜。不见所思来，春水生堂下。
怀汪进士
作者：朱彝尊
朝代：清
体裁：五言绝句

人日梅花落，怀君过岭时。安床红豆厎，日日坐相思。
怀郑客淞江
作者：朱彝尊
朝代：清
体裁：五言律诗

连江枫树外，烟水隔层波。岁暮饥寒逼，荒城雨雪多。故人居谷口，策马去山阿。几日离居恨，还应独啸歌。
怀黄十三客闽
作者：朱彝尊
朝代：清
体裁：七言绝句

八月霜清木叶飞，关河秋望泪沾衣。寒山桂树今摇落，惆怅王孙尚不归。
思佳客
作者：朱彝尊
朝代：清
体裁：词

杜牧秋霜染鬓多，樽前无奈紫云何。春风澹澹三城夜，暮雨潇潇一曲歌。眉解语，眼横波。更看柔弱舞双靴。黄姑悔不怜须女，枉自含情盼隔河。
思越人
作者：朱彝尊
朝代：清
体裁：词

小门关，深径转，昔年曾醉秦楼。笑撚画裙青案底，教抬纤手藏钩。临行指我相寻路。镜湖一曲西去。绕遍湖塘乌桕树。知他门掩何处。
怨王孙·七夕
作者：朱彝尊
朝代：清

一水填却双星如约。乞巧谁凭。诉愁君莫，知道呆女痴牛，肯怜不。悠悠岁月辞家者，孤眠且。此夕何夕也。碧梧小院风细，露槛同凭，昔年曾。
怨王孙·七夕
作者：朱彝尊
朝代：清
体裁：词

一水填却双星如约。乞巧谁凭。诉愁君莫，知道騃女痴牛，肯怜不。悠悠岁月辞家者，孤眠且。此夕何夕也。碧梧小院风细，露槛同凭，昔年曾。
怪鸱行
作者：朱彝尊
朝代：清
体裁：古风

曩时怪鸱吟啸池上柳，丧我南村诗人李十九。五年不闻汝恶声，东邻西舍贺太平。今秋胡然忽而至，见之不异眼中刺。吾家阿镠衾枕间，叹息鸱来命将逝。初犹远林深处夜半鸣，既乃横飞不待日晦盲。摇头鼓翼坐屋角，后咷先笑窥檐楹。始知是物本为鬼伯使，如伥导虎山蹊行。训狐贼人枭食母，汝与同辈尤阴狞。唤人魂魄亦何苦，况择善者戕其生。呜呼吾子今死矣，欲不迁怒及汝非人情。闻之周官建有庭氏翨氏硩蔟氏，射以救日之弓救月矢，必覆其巢攻其翅。先王有害务尽除，岂若今人昧兹理。吾将断竹续竹弹以丸，毋俾恶鸟来林端。月辰二六星四七，方书去汝夫何难。
恩赐禁中骑马
作者：朱彝尊
朝代：清
体裁：五言律诗

鱼钥千门启，龙楼一道通。趋翔人不易，行步马偏工。鞭拂宫鸦影，衣香苑柳风。薄游思贱日，足茧万山中。
悲歌
作者：朱彝尊
朝代：清
体裁：四言诗

我欲悲歌，谁当和者。四顾无人，㷀㷀旷野。
惜分钗
作者：朱彝尊
朝代：清
体裁：词

云鬟腻。眉峰细。小唇秀靥天然媚。比红儿、更风姿。一捻何人，得似腰支。师师。李波妹，桃根姊。横波微露千金意。玉交卮、乍同持。漏鼓无声，未是归时。迟迟。
惜红衣·咏姜
作者：朱彝尊
朝代：清
体裁：词

插架葵边，分畦蔗后，日光穿漏。看倚鸦锄，冰泉浅沙溜。香苗暗斸，正社燕、归飞时候。湖口。红掌白芽，爱连船来又。厨娘纤手。轻擘柔尖，听鸣小茶臼。莼丝翠冷，盐豉配能否。一样蟹胥鱼鲙，味胜蜜枨霜韭。问冻糟酣未，思劝故人新酒。
意难忘
作者：朱彝尊
朝代：清
体裁：词

金犊香车。问秃襟小袖，上苑谁家。粉匀全露颈，云腻细飘花。柳阴重，石桥斜。春水浸芹芽。想薄寒，曾倾酮酪，脸晕潮霞。高城容易天涯。有氍毹毡帐，自在藏他。锦鞯驮叱拨，红烛理琵琶。须记取，画蝉纱。展挂玉鸦叉。更教添，一群蕃马，细草平沙。
慈仁寺夜归同李十九对雪兼有结邻之约
作者：朱彝尊
朝代：清
体裁：五言律诗

暝色辞沙界，蓬门更埽除。数钱灯下酒，入馔雪前鱼。远作比邻约，相连水竹居。扁舟当此夜，夹往意何如。
慧庆僧房雪中联句三首 其一 柏
作者：朱彝尊
朝代：清
体裁：古风

寺门柏二株，老干等铁石。我来七月留，苍翠阴日夕。今晨启窗牖，忽讶冷光射。漫天云万里，到地雪一尺。庶物齐痴肥，此树独寒瘠。叠叶剩镂青，交枝巧剔白。盘坳挺鸦叉，瑟缩偃蛟脊。根封雪窖银，身曳全匹帛。夫岂本性然，偶为造化役。空廊立移时，目眩肌瘆�。床头倒馀酝，相对且酣适。扁舟泛未能，怅望远行客。
慧庆僧房雪中联句三首 其三 山茶
作者：朱彝尊
朝代：清
体裁：古风

海红亦嘉树，恰与小窗对。十月已试花，娟娟良可爱。孤根托招提，冷艳免簪佩。晓起雪渐深，我心始焉痗。既虑苞蘖摧，兼恐颜色退。孰知岁寒姿，凛冽性所耐。譬蒙缟素衣，嫣然逞馀态。画师贪此景，往往入图绘。或描江梅并，或取水仙配。分明黄赵笔，只少鹑雀队。写生貌逊真，比调朔继晦。芳菲正有时，改岁游可再。
慧庆僧房雪中联句三首 其二 玉兰
作者：朱彝尊
朝代：清
体裁：古风

雪后玉兰树，二本何匀停。居然华林辟，卑钵罗满庭。虽无裂鼻香，照眼光珑玲。重重傅璚粉，寸寸排银钉。有时风吹堕，素影逾娉婷。交枝露线霤，千苞压绳棂。色殽辛夷紫，体变珊瑚青。因忆虎丘北，斜柯倚岩扃。岁久呺其腹，吐萼犹丰馨。此时更奇绝，乘兴思开舲。惟愁冻涂滑，况复密霰零。不如双树厎，淡坐怜忪惺。
憎蝇
作者：朱彝尊
朝代：清
体裁：五言律诗

晓梦晨光里，群飞户尚扃。惯能移白黑，非止慕膻腥。曲几思投笔，轻巾屡拂屏。北窗眠未稳，孤坐忆江亭。
憎鼠
作者：朱彝尊
朝代：清
体裁：五言律诗

尺二田间鼠，何来广厦中。须看缚笔易，声比数钱工。未肯肠三易，须知技五穷。衔蝉如可聘，灭烛卧宵终。
戏效香奁体二十六韵
作者：朱彝尊
朝代：清
体裁：五言排律

渌水桥横度，红楼壁暗錾。轩窗开了鸟，洞壑隐空嵌。绝世歌难得，同生感至諴。裁通心叩叩，爱执手掺掺。㔩叶垂么凤，钗梁缀小�。缃桃簪后放，碧草斗来芟。浅黑鸦头袜，微黄杏子衫。粉融研麝和，香润避梅黬。点笔能成阵，听诗便发凡。聪明笺样改，放诞酒筹监。旧谱修箫史，繁声擘阮咸。目因留客送，语以解围儳。捕雀容猫戏，移花信鸟鹐。绣阑莺睍睆，坐久燕詀諵。钿镜清于水，妆阶白胜瑊。住须金作屋，行即锦为帆。郁郁亭前柳，青青闸口杉。回船同别鹄，去马逐惊帆。角枕千行泪，蛾眉众女谗。车轮肠内转，石阙口中衔。积思凝琼树，轻邮达�函。犀文捣寒玉，兔颖齧秋毚。益智忘留赠，当归费远缄。神光渚离合，梦雨峡崭岩。虎阜东西寺，乌山上下岩。当年并游地，悔不姓名劖。
戏题汪上舍拓钵小像二首·其一
作者：朱彝尊
朝代：清
体裁：五言绝句

世无乞食僧，天女随其后。莫是摩登伽，巧把阿难咒。
戏题汪上舍拓钵小像二首·其二
作者：朱彝尊
朝代：清
体裁：五言绝句

欢喜阿罗汉，精蓝舍卫城。山僧少拘束，恣意蹋花行。
扫花游·试茶
作者：朱彝尊
朝代：清
体裁：词

杏花过了，正谷雨初晴，绕篱云水。晓山十里。见春旗乍展，绿枪未试。立倦浓阴，听到吴歌遍起。焙香气。袅一缕午烟，人静门闭。清话能有几。任旧友相寻，素瓷频递。闷怀尽矣。况年来病酒，夜阑须记。活火新泉，梦绕松风曲几。暗灯里。隔窗纱、小童斜倚。
扫花游·骆驼
作者：朱彝尊
朝代：清
体裁：词

白龙堆远，傍独树烟平，草痕如剪。卧沙最浅，惯齧罢戍盐，紫髯都敛。沸起鞭梢，提队安行愈缓。夕阳晚，料稳坐上头，人意先倦。江国知少见。指背锦模糊，柳阴高岸。侧峰半偃，笑零丁帖子，戴家传遍。记取形摸，小玉羊脂新碾。笔床畔，镇红笺不教风展。
折桂令 其一 正宫
作者：朱彝尊
朝代：清
体裁：曲

闹红尘衮衮公侯，白璧黄金，肥马轻裘。蚁阵蜂衙，鼠肝虫臂，蜗角蝇头。神仙侣淮王鸡狗，衣冠队楚国猕猴。归去来休，选个溪亭，作伴沙鸥。
折桂令 其三 正宫
作者：朱彝尊
朝代：清
体裁：曲

挂轻帆潞水春流，夹路烟花，直下扬州。第二泉边，第三船里，第四桥头。唤十五女青蛾对酒，点两三条红蜡藏钩。归去来休，老子尊前，最爱歌㗋。
折桂令 其二 正宫
作者：朱彝尊
朝代：清
体裁：曲

故乡人千里书投，渔弟樵兄，盼我回舟。老仆长须，侍儿赤脚，稚子蓬头。趁新两过时插柳，拣绿阴深处骑牛。归去来休，二顷秫田，一篑糟丘。
折桂令 其五 正宫
作者：朱彝尊
朝代：清
体裁：曲

问先生老矣何求，一片西山，几载勾留。献赋长杨，挂冠神武，捐佩瀛洲。也曾簪笔跕螭拗右手，也曾移家住鳌禁东头。归去来休，閒把君恩说与朋游。
折桂令 其四 正宫
作者：朱彝尊
朝代：清
体裁：曲

近南湖结个书楼，桥影前溪，塔火中流。梅蕊冲寒，荷香销夏，枫叶鸣秋。松树厎一壶村酒，柳阴中几只渔舟。归去来休，典我春衣，日日郊游。
折红梅·送元侯兄重入粤，兼寄陆郡守兄孝山
作者：朱彝尊
朝代：清
体裁：词

看红梅初放，一枝折取、燕台池馆。正东风，乍暖乍寒，山邮水驿沙岸。离歌一半，暗吹入、龙吟羌管。莫愁去作、蛮府参军，且岭度归猿，亭对来雁。停帆系缆。任环绕故园，流连春晚。重携却、麝媒笔婿，留题药栏深院。陆生相见。定问我、酒肠诗胆。报道不改、旧日疏狂，但频年相忆，李陵台畔。
抛球乐·春日，仪真江口，周仪部舟中对雪
作者：朱彝尊
朝代：清
体裁：词

冻云垂幕千里，声断津鼓。拓虚窗、寒色起粟，霜絮齐飘，粉娥争舞。问海畔、鞭石何人，忽送到、遥峰无数。最爱老树撑枝，密竹低梢，巧把茅亭露。趁柳眠梅绽，东风乍染，轻笼红萼，斜拖翠缕。乘兴漫回船，判两桨、迎潮横将去。看乌衣深巷，谁续惠连，兔园一赋。冷落骢马钿车，茫茫但、南北东西路。傍吴墙，然楚竹，卯酒频斟薄暮。缓歌急棹，哀笛中流如诉。酒阑刻羽引商，坐客属和，不怕周郎顾。对暝烟合处，昏鸦散后，玉山未倒，风灯屡护。羞数洛阳城，逢好景，空掩重重户。还待取月轮，朗吟前浦。
招陈秀才山游之作
作者：朱彝尊
朝代：清
体裁：五言律诗

洗药殳基井，读书顾况台。溪行十里近，风便一帆开。野饭香新栗，山园露早梅。相邀好兄弟，及此共深杯。
拟古
作者：朱彝尊
朝代：清
体裁：四言诗

东邻有女，自名碧玉。问年几何，三六未足。言采柔桑，不盈一匊。愧无南珠，以慰心曲。原田有雉，艾而张罗。爱而不见，伤如之何。
拟古折杨柳辞
作者：朱彝尊
朝代：清
体裁：五言绝句

手折杨柳条，倒树孟津河。十年来系马，杨柳今婆娑。
挽钱进士
作者：朱彝尊
朝代：清
体裁：七言律诗

曲江宴后放归艎，岂谓才人禄命妨。差胜孤魂追及第，最怜无子奉高堂。门前载曲车难得，梦里生池草未荒。不待山阳闻笛罢，西风老泪寄千行。
捉人行
作者：朱彝尊
朝代：清
体裁：古风

步出西郭门，遥望北郭路。里胥来捉人，县官一何怒。县官去，边兵来，中流箫鼓官船开。牛羊橐驼蔽原野，天风蓬勃飞尘埃。大船峨峨驻江步，小船捉人更无数。颓垣古巷无处逃，生死从他向前路。沿江风急舟行难，身牵百丈腰环环。腰环环，过杭州，千人举棹万人讴。老拳毒手争驱逐，慎勿前头看后头。
捕虎词
作者：朱彝尊
朝代：清
体裁：古风

黄桑弯弧棘作弩，村民少长齐捕虎。南山有鹿北有獐，何为驮我槛下羊。青天杲杲白日出，横行大道终罹殃。君不见灵丘捕虎虎尽死，太原城中狼入市。
换巢鸾凤·桐扣亭前
作者：朱彝尊
朝代：清

桐扣亭前。记春花落尽，才返吟鞭。鸭头凝练浦，鹅眼屑榆钱。兰期空约月初弦。待来不来，红桥小船。蓬山近，又风引翠鬟不见。飞燕，书乍展。哽咽泪痕，犹自芳笺染。玉镜妆台，青莲砚匣，定自沉吟千遍。解道临行更开封，背人一缕香云剪。知他别后，凤钗拢鬓深浅。
捣练子·再过瞻园，值玉兰花放，同蘅圃、耕客赋
作者：朱彝尊
朝代：清
体裁：词

高曝粉，浅洼银。珑璁几树净无尘。胜屏风，点染新。一别此，五经春。绮罗香忆按歌频。笑依然，旧酒人。
捣练子·同前
作者：朱彝尊
朝代：清
体裁：词

无处觅，不须留。迟日园林悲昔游。惟有别时今不忘，满天风雨下西楼。
捣练子·吴兴感旧
作者：朱彝尊
朝代：清
体裁：词

春雨洒，滴檀栾。独宿江城蜡炬残。正是花时堪下泪，更无人倚玉栏杆。
捣练子·烟袅袅
作者：朱彝尊
朝代：清

烟袅袅，雨绵绵，花外东风冷杜鹃。独上小楼人不见，断肠春色又今年。
探春令
作者：朱彝尊
朝代：清
体裁：词

萑苻夜火，那年屋角，伴人惊走。对银湾、脉脉含情久。不道是、相逢骤。露华如雨凝高柳。滴单衣凉透。到归来、始悔轻分手。已许我、携罗袖。
探春慢·河豚
作者：朱彝尊
朝代：清
体裁：词

晓日孤帆，腥风一剪，贩鲜江市船小。涤遍寒泉，烹来深院，不许纤尘舞到。听说西施乳，惹宾坐、垂涎多少。阿谁犀署翻停，莫是生年逢卯。闲把食经品第，量雀鲊蟹胥，输与风调。荻笋将芽，蒌蒿未叶，此际故园真好。斗鸭栏边路，猛记忆、溪头春早。竹外桃花，三枝两枝开了。
摘得新·伎席
作者：朱彝尊
朝代：清
体裁：词

歌有声。朱弦繁复轻。碧桐风袅袅，月初生。婵娟花艳无人及，早传名。